qundao/data-zh-poetry huggingface dataset:
洞仙歌 其四 七夕四首
作者：彭兆荪
朝代：清
体裁：词

斓斑珠斗，渐秋庭影寂。独指参旗望乡国。任簟纹皱水，帘縠滤云，谁消受、一枕素馨花侧。明星杯易醉，索笑无人，谷板花瓜等閒设。憔悴损红颜，玉露金风，负几许、纱明帱碧。恰政好新凉未寒时，趁落月千山，梦归还值。
浣溪沙·其一
作者：彭兆荪
朝代：清
体裁：词

云鬓花钿颤步摇。采兰时候荡轻桡。关心一带小红桥。乌鲗传书香宛宛，惊鸿留影梦迢迢。困人天气可怜宵。
浣溪沙·其二
作者：彭兆荪
朝代：清
体裁：词

叶叶铢香透薄罗。自临潇照写愁蛾。通词曾记托微波。飞絮飞花芳信杳。阑风阑雨好春过。一生南浦断肠多。
浣溪沙·月
作者：彭兆荪
朝代：清
体裁：词

不要云衣护浅深。晶帘了了夜沉沉。露华凉到薄罗襟。玉宇琼楼千古泪，青天碧海两人心。商量争抵一春阴。
浣溪沙·郭频伽秦淮打桨图
作者：彭兆荪
朝代：清
体裁：词

渺渺閒愁水不如。画阑干影褪轻朱。阿谁妍唱谱蘼芜。桃叶不知何处去，秋阴都满旧窗疏。重帘一一上灯初。
浪淘沙
作者：彭兆荪
朝代：清
体裁：词

屈戍两钩纤。绣户深严。薰笼小响夜厌厌。似说浣纱归路晚，湿了鞋尖。何处望雕奁。数尽铜签。耐他风露立重檐。今夜二更明月上，万一钩帘。
浪淘沙·雁
作者：彭兆荪
朝代：清
体裁：词

天色越窑开。身落云阶。担霜闪月一绳来。逼近星辰书虿脚，也有些才。孤客白杨斋。没个安排。半窗风弄小松钗。读了离骚温了七，交过秋怀。
清平乐·调凤儿
作者：彭兆荪
朝代：清
体裁：词

红楼一角。髻影当风弱。月底吹箫曾有约。纸尾亲书署诺。丹山身宿儿家。将雏好梦真耶。消受绿么风味，今生修到桐花。
清平乐·题叶小鸾疏香阁眉子砚铭拓本
作者：彭兆荪
朝代：清
体裁：词

绿窗清课。珠字留些个。想见临池双黛妥。照到云漪一朵。伊人碧海青天。馀香谁试松烟。勾取游仙幽梦，女床山月初弦。
清流关
作者：彭兆荪
朝代：清

嵯峨怪石横天起，一径羊肠万山里。东凭江浦北阴陵，此是南唐旧军垒。彭奴遗迹空岧峣，福州下蔡成烟消。赤真人自大梁至，山前十万横相要。金樽璀璨银樽白，犀带名茶枉传驿。刺史惊看缘堞兵，将军悔履秦淮石。澄心堂上草连云，古殿长春半夕曛。蔗浆未啜雄关失，犹说陵波水上军。
滁阳
作者：彭兆荪
朝代：清

陂塘花鸭水粼粼，苦竹丛芦绝点尘。一抹琅琊山色好，始知身是过江人。
满江红 其一 客中寄张子白八首
作者：彭兆荪
朝代：清
体裁：词

拓戟悲吟，问海内、金兰几谱。撑白眼、骂人刘四，笑人郑五。六合词华怜疥骆，三都才笔真伧夫。论英雄谁识急装人，桓宣武。茸城客，词坛虎。狂态作，新诗赌。似大儿文举，小儿德祖。酒国掀翻欢伯垒，春场乱打蛮奴鼓。笑一双风汉两花颠，甘陵部。
满江红 其七 客中寄张子白八首
作者：彭兆荪
朝代：清
体裁：词

客里梁鸿，曾语我、孟光有妇。镇病髻、东风时拥，药炉烟瘦。常把烂银盘掩却，防地奔月姮娥走。果书来、报落女媊星，天风骤。且莫叹，王生臼。也莫鼓，庄生缶。想空花开落，几曾长久。只悔十年容易别，劳渠半世空床守。问归来、蛛网罥流黄，伤心否。
满江红 其三 客中寄张子白八首
作者：彭兆荪
朝代：清
体裁：词

素韠东归，浑不饱、庾郎葱薤。叹家似、西风黄叶，霎时吹败。奴婢更无千匹绢，机云难保三间廨。但一樽临去酹庭花，卿休怪。焦先屋，抛菅蒯。博士券，书银虿。笑立锥尚剩，大千尘界。雁税鱼租偿尽了，飘蓬再理江湖债。检缃囊满束马卿文，从头卖。
满江红 其二 客中寄张子白八首
作者：彭兆荪
朝代：清
体裁：词

月底花天，狂敝尽、青鞋几两。数不了、酒前彩笔，春前兰桨。雄剑一双牛斗闪，大刀八尺纵横荡。尽少年才气压三河，关西将。团沙迹，心空怏。蒿莪恨，头应抢。又绿杨杜宇，催予掉鞅。洒血扶将狸首木，游山抛却龙须杖。感挽歌和泪送归骖，哀音响。
满江红 其五 客中寄张子白八首
作者：彭兆荪
朝代：清
体裁：词

放溜秋涛，叹索米、王门才踏。早满目、哀萤蔓草，荒堤古塔。黄歇浦深波縠远，吕蒙城塌樯风飒。笑觅枝乌也学行人，飞三匝。休轻扫，平津閤。且只下，陈蕃榻。把名心铲却，但尝蜊蛤。枚叔里从淮海访，阮孚屐向金焦蜡。尽新诗高唱和天风，声镗鞳。
满江红 其八 客中寄张子白八首
作者：彭兆荪
朝代：清
体裁：词

仆本痴人，干甚事、泪花扑簌。平历遍、中年悲乐，哀丝苦竹。最薄断推才子命，难消第一团圞福。怪年来、骑省鬓星星，何其速。蓼莪什，我废读。渴凤句，君应续。算两番人事，一般枨触。开閤迟君拿艇至，埋愁共把糟丘筑。放悲歌、和尔七哀诗，同声哭。
满江红 其六 客中寄张子白八首
作者：彭兆荪
朝代：清
体裁：词

颠到黄舆，谁辨别、神麟跛马。尽听惯、陈隋蝉噪，雷鸣釜瓦。面壁未成龙象果，谈经空建鸯摩社。纵登坛竖拂有谁听，喉先哑。鸡缸酒，斟盈斝。牛腰束，诗盈把。算知音谁似，安昌侯者。意气殊羞绛灌伍，泪痕且学姮娥寡。只数行佳传倘需君，他年也。
满江红 其四 客中寄张子白八首
作者：彭兆荪
朝代：清
体裁：词

秋冷花殷，打包去、黄皮绔缚。看多少、鱼龙起蛰，腾霄雕鹗。白月团团贻笑句，鹤声一一偷人作。恰泥金帖子乱飞来，从天落。北平将，无侯爵。子云字，终投阁。奈瞢腾常醉，张家白雀。腐鼠任誇滋味好，鹓雏不受林鸱谑。问故人招隐有书不，予应诺。
满江红·寄湘蘅女弟
作者：彭兆荪
朝代：清
体裁：词

搔首笺天，悔不作、纤儿騃女。图半世、居安梦稳，钗荆裙苧。诉愤中心棋子局，量愁一掬梨花雨。诚看他、侍婢卖珠回，寒如许。彩鸾笔，书韵语。云锦段，停机杼。喜咒桃犹有，刘纲仙侣。翠袖谁同空谷倚，碧云分付兰香伫。祝他年、饱饭武陵源，胡麻煮。
点绛唇
作者：彭兆荪
朝代：清
体裁：词

一径荒荒，断无人处阑干亚。重帘不挂。漠漠菭花惹。生爱閒行，生怕閒亭榭。销魂乍。碧梧桐下。残月昏黄夜。
独坐
作者：彭兆荪
朝代：清

此生岂合注鱼虫，独坐芸签药裹中。疏密随时梅子雨，高低无定柳条风。神仙许掾家何有，人物班书论未公。只拟襄阳求水镜，便从王粲记英雄。
瑶花·斋前桂花盛开作
作者：彭兆荪
朝代：清
体裁：词

青云剪叶，粟玉黏枝，讶秋浮如许。绀幡豹脚飞不定，人在越沉堆住。星高月午，早湿了、一庭珠露。逗桃笙、簟底微馨，鹤唳水香帘户。八公旧有盟言，叹鸿宝书成。欲寄谁与。芙蓉金镜，梦不到、七宝圆轮深处。小山好在，算风幔、摊书也苦。但丁宁、有日归来，检点椒桨遗谱。
疏影·巢松咏花图
作者：彭兆荪
朝代：清
体裁：词

暗香欲滴。有刺嘈翠羽，见尔清寂。霜亦精神，玉亦温黁，素绡衣袂薰彻。金尊檀板都抛却，莫溷了、仙姿姑射。但风前、拥鼻吟成，浓笑疏枝渐坼。试问瀛洲登后，九英一树下，记否朝日。风絮前踪，我似何郎，扬州东阁能说。天涯岁暮参横夜，生怕听、玉龙哀笛。只乡愁、减尽诗怀，閒煞满庭烟月。
疏影·旅中闻鸡作
作者：彭兆荪
朝代：清
体裁：词

何来腷膊。早惊起栖烟，松顶元鹤。一盏蛾灯，乱点传筹，六更谯鼓才杀。黄茅冷驿商山店，有多少、鞭丝风铎。记少年、立马函关，边月如盆初落。谁道燕南朔北，又吴头楚尾，随分栖托。酒力依微，残梦惺忪，耐尽半衾寒薄。自从翠羽催离后，便到处、闻声都恶。料今宵、碧树窗间，定有人怜漂泊。
疏影·汤雨生證因图
作者：彭兆荪
朝代：清
体裁：词

昏黄烟月。有翠禽枝上，春信啼彻。数把香茅，半个团蒲，空山自探消息。冰魂雪魄三生事，料几点、疏花能识。怕荒荒、梦也迷离，只有过云明灭。谁遣江南江北，风尘肮脏里，情事孤绝。铜井铜坑，浅水平桥，吴侬记踏残雪。寥寥各抱冬心在，准办了、他年瓢笠。待霜天、楖栗冲寒，听尔一林风笛。
疏影·频伽月底修箫谱画扇
作者：彭兆荪
朝代：清
体裁：词

香罗叠雪。恰鳞鳞云净，风露凄绝。十八鸦鬟，六曲朱阑，参差花底吹彻。新词白石谁同调，只分刌、小红能说。怕夜阑、珠字排成，冷了一炉银叶。为问鸳鸯珍偶，阻风中酒里，几度离别。迢递瑶台，怅望飞琼，风前怨曲孤咽。青山隐隐秋无际，有江心、愁心千叠。镇凄凉、廿四桥头，又是几宵明月。
疏影·题倪米楼帆影图即送之汉口
作者：彭兆荪
朝代：清
体裁：词

悲哉秋气。问日斜江上，望远人几。半叶敧波，八字分烟，出没短长亭底。西风惯惹伤心眼，和几片、冷云扶起。认遥遥、天末鸿孤，一发楚山青矣。欲问飘蓬词客，武昌道上柳，同否摇曳。芳草晴川，整整斜斜，愁在船唇船尾。津梁总听铜鞮唱，怕欲遣、秋怀无计。触相思、往日鸿踪，人立小长干里。
百字令
作者：彭兆荪
朝代：清
体裁：词

春芜一道，引鞭丝送到，枇杷花底。紬幔沉沉寒不卷，时被悄风吹起。碧玉梳奁，泥金箫谱，屯字沉檀几。都梁熏处，房栊清似秋水。试问小市长陵，谁家姊妹，擅新声北里。颇解国风哀怨事，生爱凤窠门闭。小话兰因，微闻蕙叹，弱絮东风里。夕阳如此，伤心杜牧归矣。
百字令·王秀才斐成，为吾乡烟客先生耳孙，工六法，得其祖风，绘耳画室图，索题。为填此解，即送其之濑水
作者：彭兆荪
朝代：清
体裁：词

怀哉耆旧，话清门文采，孰如卿好。尚玺司农家法在，又见仍孙英妙。老树颠厓，江山烟雾，真觉聪明到。丹青引里，杜陵感慨多少。记取隆福寺前，小祇园畔，丱日同游钓。此是家乡真画本，可惜翻飞鸿爪。甚日关门，湖亭萸沜，摹个蓝田稿。鸥盟珍重，鬓丝我已垂老。
百字令·金坚斋卧游图
作者：彭兆荪
朝代：清
体裁：词

藏春小坞，问人间蜡屐，劳劳何苦。绿水丹厓金碧画，都在先生岩户。绢素云烟，沧江虹月，便是扶摇路。蟠胸五岳，一廛中有千古。堪叹湖海平生，浪萍飞絮，往事愁重数。径把远游冠卸了，休说登高能赋。上个篮舆，拖条竹杖，并懒寻花步。疏帘清簟，与君同看山雨。
相逢行答吴江郭频伽
作者：彭兆荪
朝代：清

鸾鷟巢椅桐，鸳雏睇层云。光仪匪远两脉脉，要与黄雀羞同群。淮山丛丛水舒舒，乞食胯下桥边趋。有美一人佩琼琚，类同王孙立路隅。神龙扬光不见烛，块独游子心烦纡。子奏晨露，我歌咸池。飘风过耳，忽焉感之。一尺瑶华枉先报，继以妙诗申笃好。清风褰帷月当轩，通词布素馨若兰。相逢绝似沟水头，便学二鸟鸣相酬。各挟胜事三千秋。弟畜灌仲孺，兄事袁将军。天涯落落几国士，到眼余子徒纷纷。星萍劳踪事无定，不惜里言为子罄。野棠未落山樱然，韩侯台前送离船。相逢即相别，相忆行相怜。愿君为夔我为蚿，勿问市头诸少年。
祝英台近
作者：彭兆荪
朝代：清
体裁：词

响犀梳，听凤奏，春影玉台展。小小璿宫，恰对绿筠馆。要知有限红墙，无多碧落，只几扇、绛纱遮断。许相见。争奈玉暖酥凝，花铃夜深绾。点屐更衣，望断隔窗眼。禁他甲帐钩声，丁帘烛影，尽红豆、一庭栽满。
祝英台近·蠹蝶为何梦华赋
作者：彭兆荪
朝代：清
体裁：词

认虫雕，猜凤子，天巧遽如许。不怕莺捎，好护墨花雨。尽教竹素开园，海苔栖梦，抵八幅、罗裙化去。展方絮。应笑案上乾萤，僵老甚情绪。书癖前身，合幻采香侣。誇他修到衣鱼，千年脉望。算花底、一生输汝。
红娘子·春暮
作者：彭兆荪
朝代：清
体裁：词

阴薄榆钱仄。絮重游丝织。锦段般春，桃波般去，莺梭般掷。渐东墙拆尽画秋千，也无人知得。密约怜樊昵。锦字沉乌贼。淡墨轻衫，杨花小扇，层城消息。镇伤春梦雨一年年，了清明寒食。
绮罗香·斋中闻前厅演剧，似是《玉簪记》中「茶叙」一出，漫赋
作者：彭兆荪
朝代：清
体裁：词

霞帔金丝，花冠玉叶，人在墉城天咫。选得春场，略与武林相似。盼得到、螮蝀天边，先坐向、藕丝云底。逗兰风、软语如弦，泠泠胜谱女冠子。荈香人影何许，为问鱼家姊妹，可曾有此。小洞云根，目断蕊珠宫里。浑不见、洛下元淳，又何况、季兰仙李。摄春魂、一曲翻香，玑囊寻凤纸。
聒龙谣·炙砚
作者：彭兆荪
朝代：清
体裁：词

商陆添炉，都梁灼艾，紫玉池蒸云现。凤咮呵来，把冰澌融遍。穿蠡壳、羊角风尖，试翠墨、麋丸香软。问蟾蜍、那解閒愁，也时有、泪痕泫。霜花紧，雪花繁，怕皲手擘纸，姜芽还颤。经生事业，只红丝一片。算何如、盾鼻磨书，还博得、天山传箭。胜年年，枯守乌皮，偎他冷暖。
菩萨蛮·婉秋小影
作者：彭兆荪
朝代：清
体裁：词

六萌车去朱楼冷。沉烟小像风鬟影。一片落花香。江流东下长。二分纤月瘦。犹记抛歌豆。莫道不消魂。春衫也褪痕。
菩萨蛮·秋灯伴读图为友人悼亡作。
作者：彭兆荪
朝代：清
体裁：词

十年镜閤三生梦。玉虫挑尽钗头凤。双影读书帏。六更花漏催。泪痕遗挂渍，谁问疑难字。一样小银釭。秋宵如许长。
虞美人
作者：彭兆荪
朝代：清
体裁：词

雪花帘护桃花影。寒悄珠栊静。一年几度粉墙西。生累阿侬口业到泥犁。丰貂压鬓惊鸿杳。朱鸟窗关了。暂时分隔好商量。等得秋千时节再形相。
蝶恋花 其一 花朝三首
作者：彭兆荪
朝代：清
体裁：词

姹紫嫣红开满砌。长昼愔愔，春到销魂未。天早安排将息计。七分阴只三分霁。花似珠娘初堕地。酥雨如丝，洗出兰汤腻。院是蘼芜墙牡蛎。东风一剪千金意。
蝶恋花 其三 花朝三首
作者：彭兆荪
朝代：清
体裁：词

种玉居然烦富媪。谁记庚寅，谁把高祺祷。我欲书成闾史稿。小名合向蓉成考。杏嫁梅娠看尚早。试问东君，持底催妆好。十万榆钱齐撒了。一天红雨莺啼晓。
蝶恋花 其二 花朝三首
作者：彭兆荪
朝代：清
体裁：词

人与寻香蜂一队。八宝兰边，做个金钱会。天赋芳根纨质脆。护持先要花铃备。十五吴姬初约翠。罥彩梢头，也当穿犀佩。一一替他排行辈。李娘阿姊桃根妹。
蝶恋花·渔舟图
作者：彭兆荪
朝代：清
体裁：词

浪絮浮萍湖海气。羡煞渔夫，守定芦花里。妾自织蓑郎鼓枻。鲤鱼风弄春裙细。镜面荷花三十里。茜色单衫，藕色双弯臂。棹入南湖眉月起。迢迢天半馀霞丽。
行香子·鬓
作者：彭兆荪
朝代：清
体裁：词

盘后鸦浓。掠后云松。压边沙、乌帕斜笼。纤髾何处，领略从容。向揭帘时，兜鞋里，溜钗中。不著游蜂。不放飞蓬。贴珠珰、越样玲珑。行云归后，明月堂东。有一层香，一层雾，一层风。
谒金门·巢松斋中秋海棠忽发重台绘瑞棠图索题
作者：彭兆荪
朝代：清
体裁：词

燕支匀染。双笑梨涡痕茜。莫道秋红春色浅。西风帘自捲。六曲屏山云艳。一角蛎墙烟敛。只有幽花心事懒。盈盈低露眼。
贺新凉·戈小莲科头箕踞长松下图
作者：彭兆荪
朝代：清
体裁：词

之子堪丘壑。笑纷纷、金张许史，严安徐乐。不世情推何等物，只有苍官落落。好容我、解衣盘礴。一曲天风海涛奏，尽人间、飘尽秋林箨。遥和者，九霄鹤。书生漫说匡时略。有娱人、在山泉水，吹笙楼阁。节目本来多磊砢，况抱冬心恬漠。只莫负、琴弦酒酌。我亦相看成偃蹇，问何时、免插风尘脚。同尔證，岁寒约。
迈陂塘·王述庵少司寇三泖渔庄图
作者：彭兆荪
朝代：清
体裁：词

占莼乡、鲈庄鱼蕝，鹅儿春漾明縠。烟波一片空濛里，听遍菱歌断续。鳞六六。谅不似、鹓班鹭序长安局。鉴湖一曲。算老矣千秋，四明狂客，此乐让公独。貂蝉事，万里存邛谕蜀。诗名官职都足。茧丝浮子瓜皮艇，洗了软红三斛。思烂熟。恰一笑看云，兰笋双尖簇。烟莎独速。尽鸥梦圆时，金銮话罢，风皱半湖绿。
迈陂塘·秋海棠
作者：彭兆荪
朝代：清
体裁：词

淅秋魂、心红点点，啼妆娟楚如许。云欹霞蹙偎芳砌，恨叶情波无数。低泣露。耐风色凄迷，亚字墙阴暮。东君无主。任剪泪为根，裁愁作朵，红颤一痕雨。娇春态，不是华清伴侣。夜凉银烛勤护。鲛绡谁揾圆姿脸，碧甃横波偷注。侬和汝。算瘦影檀心，薄命平分取。重门深处。属莫洒零烟，停些嫩月，对作断肠语。
迈陂塘·频伽浮眉楼图卷
作者：彭兆荪
朝代：清
体裁：词

隐垂杨、曲琼低挂，方疏槅子初敞。远山一发青于染，略比个人眉样。秋水涨。浑不羡、三层阁上松风响。画屏斜放。尽月底调笙，酒边尝芡，遥和采菱唱。家山梦，我亦红深翠障。廿年前费回想。芙蓉花外阑干影，晒遍夕阳衣桁。绡幕飏。笑过眼烟云，让与邻家赏。文窗无恙。算丸髻年华，咒琼伴侣，往事总惆怅。
送入我门来·寓馆题壁
作者：彭兆荪
朝代：清
体裁：词

锦镂文㮰，花攒曲榭，琼窗一片晶盐。聚香迎旭，不怕峭风尖。银钩了鸟层层密，更紫栈铜凫缕缕纤。说起天涯游子，也有三间草舍，纸阁芦帘。卖珠闺里，新把屋茅添。一枝红萼无人主，想碧玉抽条又过檐。
金缕曲·大同道中
作者：彭兆荪
朝代：清
体裁：词

烟幂豺山树。马郎当、西风茸帽，桑乾呼渡。一队飞狐峰上雁，倒把玉鞭遥数。问何处、李陵台路。半统残碑敲石火，剔苍苔难辨朱邪墓。今古事，草头露。年年肠断西征赋。话丛残、汉家飞将，唐家都护。最有萧家妆阁好，俊煞卓罗花吐。也只剩、香词鱼蠹。急唱伊凉偎阿软，借鲲弦铁拨凭他诉。填臆恨，且分付。
金缕曲·徐懒云今宵酒醒图
作者：彭兆荪
朝代：清
体裁：词

月落乌啼矣。甚西风、将愁吹到，樽前眉底。一半巫云多半泪，并在五更钟里。阑不住、平头行李。恼煞眠沙鸥对对，问此时、梦也醒来未。双翠袖，替他曳。十年失尽江湖计。怕重提、宝钗楼上，粉香脂腻。杨柳千丝船一只，君是离筵第几。侬想到、燕支北地。也要描情烦画稿，画疏林、马踏霜花细。同一样，愁滋味。
金貂换酒·徐山民待诏重葺徐俟斋先生祠，并以其遗像及临危绝笔合装素册，索题，敬成此词
作者：彭兆荪
朝代：清
体裁：词

翻尽遗民表。问空山、茫茫甲子，过来多少。完却平生臣子事，临去遗言草草。想掷笔、淩云一笑。剩有金仙盈把泪，认西风、铅水双瞳皎。还胜似，拜朱鸟。草堂秋塌灵严道。有高怀、南州徐稚，替扶家庙。吴苑莺花浑无限，谁问荒烟斯老。共杜宇、斜阳相吊。小雅离骚情尔尔，算风人、心事归忠孝。零粉墨，万年宝。
金貂换酒·郭频伽寒垆贳醉卷子
作者：彭兆荪
朝代：清
体裁：词

西子湖头路。问能消、几番肮脏，几番悽楚。千古才人伤心地，都在斜阳秋树。只合向、画帘招处。那管区区杖头费，尽无聊、倾动青裙女。传异客，此间去。吴侬题遍旗亭句。剩萧然、江湖酒病，年年添取。指点银瓶少时事，误了桃花仙侣。算争似、文君夫婿。但祝茅堂补萝稳，好买春、自赏零星雨。醉乡约，我和汝。
金貂换酒·金子裴曝书图
作者：彭兆荪
朝代：清
体裁：词

风幔开晴昼。看纷纷、珠坟笙典，鸦奴左右。汉殿秺侯官总贵，只说黄金系肘。问有此、百城拥否。谁抱遗经酸寒甚，只长须赤脚供趋走。遮莫笑，玉川叟。少年我亦残编守。叹蹉跎、书淫墨癖，龙钟卅九。案上乾萤成底事，负了一囊尘垢。尽茅屋、漏痕都透。径欲全抛兔园册，但江湖料理纶竿手。闲晒网，夕阳后。
镇朔楼十二韵
作者：彭兆荪
朝代：清

杰构基扃护，飞甍旭彩浮。登高今胜地，筑堑古边州。盘漠雕时下，摩空雁亦愁。秦云遥欲压，朔气冷全收。蛾贼连群日，狼烟上将忧。势真同燕幕，交几失蛇矛。飒沓星弧落，䃔䃧奅石投。貙罴千岁劫，猿鹤一军休。关路清烽燧，郊竿袅旆游。黄云屯败栋，碧血锁危楼。目断龙堆戍，魂招鹿塞秋。寒风悲壮士，终古自飕飗。
长亭怨慢·赏菊即席
作者：彭兆荪
朝代：清
体裁：词

渐碧落、一筝鸿阵。唤醒花英，曲尘还嫩。软脚筵开，玲珑影亸锦屏稳。鲈鱼荻笋，终不似、莼乡信。随意捉鲖阳，切莫把、陶潜错认。偷省问、芭篱六枳，归梦甚时才准。额黄无赖，奈政好、夕阳山映。爽云亭、半捲帘波，知瘦到、几家秋鬓。剩万斛相思，醉谱霜飙寒韵。
长联
作者：彭兆荪
朝代：清
体裁：联

那畔消息，见半点儿，有甚把鼻，若非是千了万了，说不尽百样郎当，因此上雪山中，忙到释迦，吃麻吃麦，受苦担饥，生怕放逸魔，花费眼前日子；这边事情，到十分处，还未称心，霎时间七旬八旬，却原来一场扯淡，只落得漆园里，笑煞庄周，应牛应马，逍遥散虑，都将顺逆境，交付头上天心。
题钱舜举春社图和子白作
作者：彭兆荪
朝代：清
体裁：古风

黄鸦谷谷鸠雨晴，十家五家挈队行。神钱花鼓各沾醉，纸上一片酣嬉声。斜阳万条翠陇明，前后人影交欹倾。桃花如云拦路迎，千红笑与酡颜争。社公酒足神应享，禾黍今春定丰穰。归来稳卧三重茅，不怕催租打门响。玉潭画人兼画神，一一想见羲皇民。如金王度不可仿，绘此熙皞尧天春。不隔南阡与东亩，太和盎盎歌盈阜。须知天子万年觞，只视春农一杯酒。鄙人家住东吴东，桑柘亦有蓬蒿宫。三升治聋看人醉，醒眼妒煞鸡皮翁。姜棱瓜区都卖却，牛王庙前乡梦恶。无田无酒我不惜，惜此身当太平日。不然摹取先生笔，㩳身入图添我一。有手不把犁与锄，请君卷却春社图。
题钱舜举春社图和子白作
作者：彭兆荪
朝代：清

黄鸦谷谷鸠雨晴，十家五家挈队行。神钱花鼓各沾醉，纸上一片酣嬉声。斜阳万条翠陇明，前后人影交欹倾。桃花如云拦路迎，千红笑与酡颜争。社公酒足神应享，禾黍今春定丰穰。归来稳卧三重茅，不怕催租打门响。玉潭画人兼画神，一一想见羲皇民。如金王度不可仿，绘此熙皞尧天春。不隔南阡与东亩，太和盎盎歌盈阜。须知天子万年觞，只视春农一杯酒。鄙人家住东吴东，桑柘亦有蓬蒿宫。三升治聋看人醉，醒眼妒煞鸡皮翁。姜棱瓜区都卖却，牛王庙前乡梦恶。无田无酒我不惜，惜此身当太平日。不然摹取先生笔，身入图添我一。有手不把犁与锄，请君卷却春社图。
风蝶令·月夜
作者：彭兆荪
朝代：清
体裁：词

鲛褥招凉浸，犀帘铸玉悬。金钗料得曲阑边。画了几痕花影、暗凄然。破尽团圞梦，歌残相府莲。一年一十二回圆。毕竟姮娥有福、住情天。
高阳台·悼秀英
作者：彭兆荪
朝代：清
体裁：词

络秀声名，云英标格，六时看惯翩翩。话荈搊筝，碧纱傍晚如烟。粉痕弹落馀香腻，领徐娘、情味中年。最相怜。月底铢衣，风约双肩。惊心紫玉成烟去，剩白花飞蝶，青草埋阡。笙鹤蓬山，知他何处因缘。花梢小小梳头屋，掩春风、永断珊鞭。谶凄然。小极前头，一曲游仙。
高阳台·若冰女士遗照
作者：彭兆荪
朝代：清
体裁：词

剪水凝眸，颓云亸髻，画阑庭院春深。风絮天涯，离愁负了瑶琴。回文机上珍珠字，问几番、传语青禽。镇微吟。明月楼西，罗袜花阴。阿谁肠断箜篌梦，剩凄然遗挂，壁带尘侵。翠石苍苔，衣香何处重寻。晶帘数点梅花小，尚依稀、瘦影檀心。恨难禁。碧海青天，消息沉沉。
鸦
作者：彭兆荪
朝代：清

鱼鳞霞尾送哀音，接翅荒城和断砧。输与江南莺燕侣，夕阳边有万愁心。
鹊桥仙
作者：彭兆荪
朝代：清
体裁：词

灯长凤胫，人长锦瑟，敌住玉关风力。柔乡酒国梦温黁，听缥缈、穿帘一笛。霜华渐紧，角声低咽，斜月出门时节。高楼已在数峰西，又何况、楼头消息。
齐天乐·江郑堂绘「五更疏欲断，一树碧无情」诗意，属题，为赋此解
作者：彭兆荪
朝代：清
体裁：词

阴阴芳树深深院，依依梦魂回处。借荫吟风，惊寒抱叶，断续残声如许。疏钟一杵。正渺渺长天，乱鸦催曙。纵有高枝，满身风露孰怜汝。仙都几曾化羽。只凄凄切切，似怨齐女。画障纱明，凝妆鬓薄，那有少年心绪。绿窗无语。又几点萧疏，豆花凉雨。别馆樱桃，黯然秋思苦。
齐天乐·汪蛟门少壮三好图为秦敦夫太史题
作者：彭兆荪
朝代：清
体裁：词

半生结习鸿泥影，琅琅万签围住。力士铛边，兜娘歌里，曾祓清愁几许。桃花潭侣。算词客贞元，风流天与。枉费吟朋，解嘲送难迭奴主。堂堂岁华飙逝，有深情淮海，锦躞收取。妙墨三朝，浓香一梦，枨触天涯倦旅。中年心绪。耐盏底芸边，最消凝处。却怕听秋，四条弦上语。
齐天乐·珊珊女史天平揽胜图
作者：彭兆荪
朝代：清
体裁：词

万螺围住双珠影，遥遥翠痕浓染。石黛分眉，山禽捉对，偷觑璧人花管。琼田路远。问可有当时，采芝仙伴。尺五天低，料他穿了望云眼。劳薪自怜乡里，累推烟唾月，嬉春都懒。屐齿封尘，萝衣罥架，只把画屏山看。扁舟急办。等棹过香溪，胭脂汇畔。傲尔烟波，五湖人姓范。
浪淘沙·司马长卿
作者：彭光远
朝代：清
体裁：词

题桥几踌躇。驷马高车。意气凌云献子虚。当年不受王孙辱，终老蓬芦。病渴茂陵，儿女欷歔。箧中惟有封禅书。空劳天子求遗稿，经济何如。
渔家傲·凌云山东坡读书台怀古
作者：彭光远
朝代：清
体裁：词

嘉隆翠扑峨眉扫。长江万里回怀抱。多少劫灰亭不倒。寻遗稿。当年人在蓬莱岛。晏婴曾祖尼山道。东坡又忌伊川老。一圣一贤坐枯槁。休懊恼。用世何如传世好。
点绛唇·涂山
作者：彭光远
朝代：清
体裁：词

绥尾庞狐，西蜀文章从此始。唾余弃地。篆成巴字水。巢县会稽，纷争迷故址。启穴自分明，鸟声犹把呱呱拟。
虞美人·薛涛井
作者：彭光远
朝代：清
体裁：词

十一节度消磨久。卿井长不朽。万里桥边歌舞空。尚有诗笺茗碗、动王公。流离琐屑难归去。抔土埋香处。错过少陵莫漫愁。须知美人名士、各千秋。
谢池春·工部草堂
作者：彭光远
朝代：清
体裁：词

每饭思君，难得岁寒松柏。浣花溪、泪痕犹渍。自居稷契，奈天涯落魄。望长安、剑门云隔。凄凉幕府，严武那知好客。称诗王、古今创格。骚坛史笔，是春秋一派。恨名流、半多流谪。
锦堂春·扬子云
作者：彭光远
朝代：清
体裁：词

草玄空说心淡，美新何事面谀。旁人嘲笑凭君解，难解盲大夫。奸雄多爱文士，权门易玷名儒。一朝托足成千古，眼孔怕模糊。
恭题常理斋老伯殉节诗
作者：彭冠
朝代：清

蠢蛮何足死，死事乃臣常。官以三年擢，身犹四十强。壮怀知未尽，浩气养方长。一语如雷震，粮亡义共亡。昔岭枝军驻，酋来美卧沟。中间十日暇，可为一身谋。柴也心无径，求能义用矛。小徵儒者勇，手起落蛮头。卅载交情厚，师门共步趋。眉间见精悍，心久醉醪醹。事业嗟何限，男儿毕此躯。犹留诗一卷，感我泪如珠。
恭题常理斋老伯殉节诗·其一
作者：彭冠
朝代：清

蠢蛮何足死，死事乃臣常。官以三年擢，身犹四十强。壮怀知未尽，浩气养方长。一语如雷震，粮亡义共亡。
恭题常理斋老伯殉节诗·其三
作者：彭冠
朝代：清

卅载交情厚，师门共步趋。眉间见精悍，心久醉醪醹。事业嗟何限，男儿毕此躯。犹留诗一卷，感我泪如珠。
恭题常理斋老伯殉节诗·其二
作者：彭冠
朝代：清

昔岭枝军驻，酋来美卧沟。中间十日暇，可为一身谋。柴也心无径，求能义用矛。小徵儒者勇，手起落蛮头。
和盛君王屋题壁韵
作者：彭凤高
朝代：清

太行东走拱神京，眼底长河一线横。得势起为天下脊，伏流独向地中行。祈天坛古传轩帝，授道台荒说广成。玄女《阴符》原自有，仙镫犹向夜深明。太古阴崖雪未融，万年松老质如桐。缑山鹤憩留仙迹，底柱峰高念禹功。日月双悬窥孔隙，楼台倒影现虚空。浮梁铁索天门陡，凡骨难禁绝顶风。山如车盖气如云，下界风来上界闻。玉宇几重思帝子，洞天第一纪茅君。龙潜太乙钟声动，象列元辰剑佩纷。嵩华岱宗遥鼎峙，诸峰培塿孰为群。漫从参井访仙真，鸡犬云中亦避人。花落四时间自扫，棋完一局迹成陈。玉川破屋秋风早，盘谷晴烟曙色新。九十七泉流润广，清虚福地世无伦。
和盛君王屋题壁韵·其一
作者：彭凤高
朝代：清

太行东走拱神京，眼底长河一线横。得势起为天下脊，伏流独向地中行。祈天坛古传轩帝，授道台荒说广成。玄女《阴符》原自有，仙镫犹向夜深明。
和盛君王屋题壁韵·其三
作者：彭凤高
朝代：清

山如车盖气如云，下界风来上界闻。玉宇几重思帝子，洞天第一纪茅君。龙潜太乙钟声动，象列元辰剑佩纷。嵩华岱宗遥鼎峙，诸峰培塿孰为群。
和盛君王屋题壁韵·其二
作者：彭凤高
朝代：清

太古阴崖雪未融，万年松老质如桐。缑山鹤憩留仙迹，底柱峰高念禹功。日月双悬窥孔隙，楼台倒影现虚空。浮梁铁索天门陡，凡骨难禁绝顶风。
和盛君王屋题壁韵·其四
作者：彭凤高
朝代：清

漫从参井访仙真，鸡犬云中亦避人。花落四时间自扫，棋完一局迹成陈。玉川破屋秋风早，盘谷晴烟曙色新。九十七泉流润广，清虚福地世无伦。
林虑署后惠德楼西眺黄华山
作者：彭凤高
朝代：清

斜日当窗岭半红，太行西走郁穹窿。空山夏馥无遗冶，残瓦高欢有废宫。珠瀑终留奇境在，黄华翻诧赝碑工。同名尚忆天门外，气象何如泰岱雄。
武陵道中
作者：彭凤高
朝代：清

环堤垂柳尚含烟，秋尽覃怀十月天。暝色围村人不见，雁声如橹沁河边。
秋兴
作者：彭剑光
朝代：清

高阁凭阑望，长天水共流。寒砧敲夜月，淡墨缋新秋。萤火渔镫乱，闲云宿雨收。楼中人不见，风送笛声幽。
挽郭嵩焘联
作者：彭勋
朝代：清
体裁：联

位置数千百人，为仕为学为庶司，今日同声哀有道；宦游四五十载，在朝在官在夷域，大名惊世继汾阳。
夜泊
作者：彭印古
朝代：清

云散雨初晴，渔镫数点明。远钟敲旅梦，落叶带秋声。幔卷星皆动，波恬月不惊。有怀空击楫，感慨壮心生。
晚归松溪
作者：彭印古
朝代：清

隔桥松影淡，冷翠点云根。树色飞岚气，山容带雨痕。雾深多失路，叶落不藏村。迢递归来晚，刚同月到门。
秋兴
作者：彭印古
朝代：清

林密秋阴远，寒风落井梧。烽烟四望起，天地一身孤。白石牛堪饭，黄金骏不图。长歌归去晚，明月待人沽。将晚多秋色，枫林醉叶丹。天随云变幻，人共月孤寒。笔砚生涯拙，诗书气味酸。愁怀无可遣，独把剑来看。
秋兴·其一
作者：彭印古
朝代：清

林密秋阴远，寒风落井梧。烽烟四望起，天地一身孤。白石牛堪饭，黄金骏不图。长歌归去晚，明月待人沽。
秋兴·其二
作者：彭印古
朝代：清

将晚多秋色，枫林醉叶丹。天随云变幻，人共月孤寒。笔砚生涯拙，诗书气味酸。愁怀无可遣，独把剑来看。
赠白溪渔者张子正
作者：彭印古
朝代：清

一蓑一笠一壶春，载入烟波醉白蘋。溪底有天常钓月，舟中无地可容尘。扣舷高唱云山响，倚棹安眠鱼鸟邻。何事彼苍偏厚汝，慨然相放作闲人。
题王中孚写意
作者：彭印古
朝代：清

千峰秋色寒，冷翠生枯树。疏林挂夕阳，黄叶吹满路。悠然多古意，我欲此中住。
伐松行
作者：彭启丰
朝代：清

环秀山前环秀寺，碧瓦连云树凝翠。中有苍松百十株，栽从前代经千载。郁葱灵气鬼神扶，来往行人风雨避。俄传州守符牒来，役使梓匠凌崔嵬。长绳倒曳斤斧斫，势震岩谷声轰雷。一朝山容顿憔悴，各材劫尽空徘徊。老僧感事悲且怒，欲叩天阊无路诉。吟成七字辇下传，太息山门景非故。老鹤归来失旧巢，苍龙化去迷烟雾。大吏闻之愕且嘻，霜威凛凛白简驰。畀兹三尺无佚罚，昭灼天道谁能欺。由来仁民兼爱物，所赖彰瘅公无私。迩来吏道日益靡，剥民脂膏类如此。松遭剪伐不自言，民苦呻吟孰为理。茁葭应为咏周诗，束湿宁当追《汉史》。
再过剡溪
作者：彭启丰
朝代：清

平生雅爱孔淳之，剡曲山川镜里移。春树参差浮岸远，布帆层折入山迟。没篙水涨添三尺，抽笋林深茁万枝。竟日潇潇烟雨湿，寒云千叠望犹疑。
哭杨玉符先生
作者：彭启丰
朝代：清

白首江湖作散人，忽投漠北远羁身。锒铛夜动天常黯，魑魅朝游地不春。拊缶几曾歌顷豆，因风空自忆秋莼。江南若有招魂所，为告巫咸上玉晨。
夜坐
作者：彭启丰
朝代：清

松竹参差静掩关，一庭水石洗尘颜。疏风影动林梢月，宿雨凉生槛外山。饮露翠緌身自洁，鸣皋雪羽迹同间。何须遽作《归田赋》，此地由来远市阛。
山行
作者：彭启丰
朝代：清

峻树连云栈，层梯结构牢。伏流芒屦湿，乱石马蹄高。黄叶飘金埒，青痕界雪涛。身凌众峰顶，登顿不辞劳。
挽周迂村
作者：彭启丰
朝代：清

举世罕中行，同人思狷者。迂村岂真迂，古调自陶写。独行寡朋侪，结习耽风雅。清如冰弦弹，冷若松风泻。卧病同袁安，苦吟类东野。一编手自携，不道知音寡。盈缩有前期，年命讵尔假。新诗入选家，渍墨泪盈把。墓槚何时封，踟蹰夕阳下。
杨松驿题壁
作者：彭启丰
朝代：清
体裁：七言律诗

结构杠梁十月交，行厨信宿问山庖。渐枯涧水停岩窦，半落霜林露鸟巢。磴道盘空凌铁索，篮舆冒雨度云梢。天寒极目村墟景，野积茨粱屋覆茅。
杨松驿题壁
作者：彭启丰
朝代：清

结构杠梁十月交，行厨信宿问山疱。渐枯涧水停岩窦，半落霜林露鸟巢。磴道盘空凌铁索，篮舆冒雨度云梢。天寒极目村墟景，野积茨粱屋覆茅。
栖霞禅房雨坐
作者：彭启丰
朝代：清

雨气湿岚容，僧房暂倚筇。声飘千涧瀑，影暗六朝松。暝坐钟鱼寂，清斋蕨笋供。阶前多药草，何处觅仙踪。
浙江贡院联
作者：彭启丰
朝代：清
体裁：联

蓉镜重开，漫向湖山寻旧迹；桂枝擢秀，相期月旦识真才。
观象台
作者：彭启丰
朝代：清

周天三百六十五，去地九万有一千。茫茫大造亦可测，观星之台始何年。虞帝璿玑制初创，姬文载咏《灵台》篇。铜仪昉自汉宣帝，递相述作逾精研。古遗铸象十三座，我朝新造居中圜。西洋算法穷杪忽，横互尺度罗星躔。五金之精发异彩，四柱屹峙生祥烟。我来驻马历台上，落落万象光芒悬。超然置身六合表，欲穷造化玄中玄。侧闻人主象太乙，执德驭世无颇偏。敬天以心不以器，神凝于穆非言诠。莲漏声传初日晓，龙楼彩映红云鲜。惟愿雨旸协畴范，天人一气相回旋。
挽张之洞联
作者：彭国嘉
朝代：清
体裁：联

公于时局切深忧，讽喻尽诗中，弥留犹直阙廷谏；我在师门为晚学，引援来日下，竞战常怀陨越羞。
挽张之洞联
作者：彭国嘉
朝代：清
体裁：联

宏济艰难，擘画心劳卌余载；公忠廉正，褒嘉诏下九重天。
武胜关
作者：彭坊
朝代：清

北极星辰近，南关楚豫连。危岩依老树，石壁削青天。路险鸿濛辟，丛深鸟雀穿。居民谈古寨，指点乱山前。
澧州训导署门联
作者：彭士宏
朝代：清
体裁：联

澧水有源，饮水还寻故里水；彭山主我，出山仍住自家山。
己亥秋仲送魏和公
作者：彭士望
朝代：清
体裁：古风

世人坐老忧妻子，贱隶高官皆尔尔。门外陆沉曾不知，一室安全辄私喜。此习难返垂百年，异变方从甲申起。天怒芟夷事屡经，以死惧民民弗止。吾子易堂最少年，耻为独善称闾里。急病让夷心所欢，竟忘身已是贫士。闻乱辞家更远游，去千仞峰如脱屣。一揖飘然兄友前，白足麻鞋不回视。临发诵子《吴越歌》，秋风击动大江水。古之策杖相追人，意气淋漓定如此。
游惠山泉上悼怀顾泾阳先生
作者：彭士望
朝代：清
体裁：七言律诗

阡陌桃源似后身，误将花片示秦人。情招好树枝空引，心恻寒泉汲太频。歌舞旧堂留燕子，溪山老眼送遗民。行行《麦秀》空流涕，一个云亡国竟贫。
玉川门
作者：彭士望
朝代：清
体裁：古风

五老好奇不肯住，奔溢余波向东去。下为千尺龙盘涡，上施百障铁围柱。巨兽撑岈溪谷间，如战昆阳风雨遇。浸玉寒澄万古秋，朗月碧潭风静处。其他大石散林莽，似掌如茵眠坐具。藓绣云痕锦不如，高下宜人谁所置。随步苍岩翠壁幽，一曲一转皆新异。可惜豪家盛作园，无因把臂过兹地。我宿僧堂月上初，夜寂千雷声震厉。屋瓦俱摇地若浮，海水能飞梦犹悸。起行月石影峥嵘，傀儡峰头暗相觑。人生此际复何为，笑哭有声走形势。玉门铁壁入者谁，桃源犹带田村气。
过水庄魏冰叔病后见示桂颂
作者：彭士望
朝代：清
体裁：七言律诗

古树桥西溪水明，野人闲兴踏秋行。田空晚获余寒潦，山半浮阴接旧城。念子支床同菊粳，迟予在闼共藜羹。相怜万里萧萧木，绕壁徒闻一杖声。
雨中同阎古古周长孺诸子集东林时予将适江左
作者：彭士望
朝代：清
体裁：七言律诗

远公何代留荒寺，尚有吾徒风雨来。构火肯因今世热，持醪莫尽古狂哀。枌榆猛士谁相识，莲菊遗民总浪猜。江左频年征戍倦，不妨鸥鸟自徘徊。
高士亭题壁
作者：彭士望
朝代：清

汉祚既倾覆，先生祠并荒。陆沉文献地，露坐水云傍。委土形同弃，蒙苔骨更香。黄鹂独相吊，时一过斜阳。柳尽烟犹在，寒波咽旧基。道徒存瓦甓，貌已易须眉。坐见群芳歇，真难一木支。何人隔湖水，孤唱黍离离。
高士亭题壁·其一
作者：彭士望
朝代：清
体裁：五言律诗

汉祚既倾覆，先生祠并荒。陆沉文献地，露坐水云傍。委土形同弃，蒙苔骨更香。黄鹂独相吊，时一过斜阳。
高士亭题壁·其二
作者：彭士望
朝代：清
体裁：五言律诗

柳尽烟犹在，寒波咽旧基。道徒存瓦甓，貌已易须眉。坐见群芳歇，真难一木支。何人隔湖水，孤唱黍离离。
台湾
作者：彭夏琴
朝代：清

台湾绝域贡降笺，举族归朝尽内迁。历授尧封千载后，地开禹贡九州前。人民半与鱼龙杂，郡县全依岛屿偏。四十年来空倔强，至今始得罢楼船。当年犀甲下扶馀，衔璧谁怜轵道车。西市赭衣魂已渺，南朝紫盖事终虚。帆来日本通商近，邑改天兴置吏初。一自孙恩分战舰，烽烟边海几丘墟。高华遗屿自隋朝，营垒依然识旧标。淡水鸡笼谁竟渡，飓风蜃市几全消。乘桴何意真浮海，叱石无能远驾桥。抽调可怜诸将士，不教辛苦说征辽。穷岛军需飞檄催，蔗霜兼买鹿皮来。生番禳社三冬集，互市洋船六月开。浪峤山形随地尽，厦门风信逐潮回。荷兰故土非瓯脱，窥伺将毋隐祸胎。
台湾·其一
作者：彭夏琴
朝代：清

台湾绝域贡降笺，举族归朝尽内迁。历授尧封千载后，地开禹贡九州前。人民半与鱼龙杂，郡县全依岛屿偏。四十年来空倔强，至今始得罢楼船。
台湾·其三
作者：彭夏琴
朝代：清

高华遗屿自隋朝，营垒依然识旧标。淡水鸡笼谁竟渡，飓风蜃市几全消。乘桴何意真浮海，叱石无能远驾桥。抽调可怜诸将士，不教辛苦说征辽。
台湾·其二
作者：彭夏琴
朝代：清

当年犀甲下扶馀，衔璧谁怜轵道车。西市赭衣魂已渺，南朝紫盖事终虚。帆来日本通商近，邑改天兴置吏初。一自孙恩分战舰，烽烟边海几丘墟。
台湾·其四
作者：彭夏琴
朝代：清

穷岛军需飞檄催，蔗霜兼买鹿皮来。生番禳社三冬集，互市洋船六月开。浪峤山形随地尽，厦门风信逐潮回。荷兰故土非瓯脱，窥伺将毋隐祸胎。
赠李芗园父联
作者：彭太史
朝代：清
体裁：联

家有万亩良田，任尔摆来摆去；胸无半点墨水，到底左难右难。
寄陇西观察赵韫退先生
作者：彭始奋
朝代：清

新分采邑陕西偏，上奏仍屯塞下田。部傍先零毡作帐，道通西域雪为泉。阴山控驭六千里，河套因循三百年。会见殊勋陵海外，那烦班固勒燕然？
滇南
作者：彭始奋
朝代：清

久客愁攀废范松，举家天末尽相从。蛮儿乘象同牛马，僰道看花无夏冬。近接漏天常作雨，倒流滇水不朝宗。独斯揽胜遐荒外，恨未曾登鸡足峰。
过张睢阳故里
作者：彭始奋
朝代：清

半壁河山百战残，兴亡从古见君难。逢人肯自谈天宝，遗恨何堪忆贺兰。戎马郊原臣力竭，关山笛里阵云寒。凄凉往事应如昨，故里萧萧不忍看。
镇远舟行
作者：彭始奋
朝代：清

秋阴望不极，村落夕阳生。霜叶偶然积，沙鸥无故惊。烟消山渐出，江狭水难平。共喜武陵近，乘流堪夜行。
雨中泛昆明池
作者：彭始抟
朝代：清

四山环翠一帆悬，自有清音激管弦。塔影双浮云外蝀，玉华楼映水中天。蛮王强罽酬题句，洞主槟榔索彩笺。不比升庵丫髻样，画裙争写竹枝篇。
夜闻弦索
作者：彭孙倩
朝代：清

寒釭挑尽已三更，何处歌声恼客情。残月纸窗眠不稳，照人离恨太分明。
夜闻弦索
作者：彭孙婧
朝代：清
体裁：七言绝句

寒缸桃尽已三更，何处歌声恼客情。残月纸窗眠不稳，照人离恨太分明。
济宁月夜
作者：彭孙婧
朝代：清
体裁：七言绝句

丹枫两岸夹长堤，满目征帆夜不迷。千里关河同此夜，数声柔橹过前溪。
醉蓬莱·苦雨，用叶少蕴上巳韵
作者：彭孙婧
朝代：清

问天公何故，皎皎清光，将云遮去。风鹤频传，奈魂惊逆旅。种种愁怀，重重离恨，况连宵风雨。檐滴难休，馀寒犹峭，拥衾无语。回忆当年，乡关乍别，世态炎凉，人情如絮。今日重来，叹故居何处。临流怅望，水泛平堤，更烟迷前浦。虚负春光，因循误却，赏梅新句。
长相思
作者：彭孙婧
朝代：清

漏沉沉。睡沉沉。相思欲寄断肠吟。寂寞暗伤心。卧松阴。伴花阴。扫石焚香理素琴。花间月满林。
长相思
作者：彭孙婧
朝代：清

闷悠悠。恨悠悠。何日花间共笑游。携手不胜愁。那堪忧。最堪忧。多情无计问扁舟。空逐水东流。
同青雷夜宿云岫
作者：彭孙绳
朝代：清
体裁：七言律诗

岧峣精舍倩云封，遥叩禅扉听晚钟。龙护香台时卧钵，鹤依锡杖欲巢松。风泉落户秋生枕，寒月凝霜晚在峰。夜半梵音清客思，起从老衲问三宗。
挽彭玉麟联
作者：彭孙述
朝代：清
体裁：联

绝大勋名兼仕隐；中兴将帅又凋零。
䢴沟晓发
作者：彭孙遹
朝代：清
体裁：五言律诗

朝日棹歌鸣，还为江上行。寒芜犹碧色，小鸟作春声。烟岫层层出，风帆面面生。不须穷远目，吟眺有馀情。
䢴沟除夕·其一
作者：彭孙遹
朝代：清
体裁：七言绝句

南浦维舟日欲沉，䢴沟东下大江深。烟波一望愁无极，家在秦山谷水阴。
䢴沟除夕·其二
作者：彭孙遹
朝代：清
体裁：七言绝句

秦皇山下暮潮新，高士湖头水气春。此夜孤舟千里客，经年书札隔江人。
一剪梅·和漱玉词同阮亭作
作者：彭孙遹
朝代：清

万叠青山一抹秋。天半归云，天外归舟。何时玉席手重携，同拂香巾，同上朱楼。南浦寒潮带雨流。只送人行，不管人愁。吴天极目路逶迤，海涌峰头。薛淀湖头。
一剪梅·答贻上饷酒
作者：彭孙遹
朝代：清

路近槐安且薄游。朱邸封侯。綵仗鸣驺。南柯五马最风流。莫问隋楼。只问秦楼。三十无官欲白头。天上消愁。地下埋忧。半生知己两人休。从事青州。司理扬州。
一寸金·莲花
作者：彭孙遹
朝代：清

水面新妆，小著红绡弄烟雾。似艳分霞晕，倚栏微笑，娇含檀粉，向人低语。独立愁无侣。觅旧日、张郎何处。乍临风、一种轻盈，玉奴初学凌波步。此夜瑶台，月明香细，翠袖沾清露。问玲珑秋藕，几时丝尽，鲜妍莲子，为谁心苦。正隔江欲采，盼佳期、美人迟暮。诉相思、有恨无情，梦断西洲路。
一萼红·咏睡鞋
作者：彭孙遹
朝代：清
体裁：词

试缃钩。正薰笼初暖，百和惹氤氲。同梦相偎，合欢不解，天然无迹无尘。巧占尽、春宵乐事，问伊家、何处最撩人。销帐低垂，兰灯斜照，兜上些跟。好是轻盈娇小，只一弯香浸，半捻红分。新月勾云，纤荷舒夜，阿谁消受清芬。莫便道、魂消此际，向玉楼、合处更销魂。底事东阳憔悴，化却腰身。
一萼红·咏睡鞋
作者：彭孙遹
朝代：清

试缃钩。正薰笼初暖，百和惹氤氲。同梦相偎，合欢不解，天然无迹无尘。巧占尽、春宵乐事，间伊家、何处最撩人。销帐低垂，兰灯斜照，兜上些跟。好是轻盈娇小，只一弯香浸，半捻红分。新月勾云，纤荷舒夜，阿谁消受清芬。莫便道、魂消此际，向玉楼、合处更销魂。底事东阳憔悴，化却腰身。
丁未除夕次仲兄韵·其一
作者：彭孙遹
朝代：清
体裁：七言律诗

雪压梅魂冻不兴，寒摇吟思剧扬凌。岁时聊复书荆楚，风雪何当问灞陵。海气欲生花市雨，春阴未解墨池冰。坐看儿戏成吾老，残夜空明懒妇灯。
丁未除夕次仲兄韵·其二
作者：彭孙遹
朝代：清
体裁：七言律诗

年来赋笔罢朝云，剩有新诗饷月君。晓幕当风花有信，春山凝雪玉为群。已无金印堪垂肘，讵有璚筌与易筋。拚倒芳樽千日醉，柳丝梅颊正缤纷。
丁香花
作者：彭孙遹
朝代：清
体裁：七言律诗

春愁百结费禁当，一树丛丛祗自芳。小艳纵非倾国色，清姿也合断人肠。暗中沾惹浑疑雪，空里萦盈并是香。好趁东风一沈醉，来朝花底拾明珰。
七哀诗 其一 华侍读亦祥
作者：彭孙遹
朝代：清
体裁：古风

侍读负异才，金门誉早振。时名驰禁闱，物望齐君俊。风仪挺朗秀，玉德含清润。默拟河东书，性同温室慎。蓟邱昔投契，夙好逾龆龀。石交多素心，兰言结芳信。中更六七载，朝露惊何迅。远惭白马约，永绝青云讯。挥涕满梁溪，滂沱沾素纼。
七哀诗 其七 尹孝廉治进
作者：彭孙遹
朝代：清
体裁：古风

右民孝友士，至性非由学。内行本淳深，奇材耻羁络。结客尽黄金，观书厌糟粕。名高走江岭，交盛驰京洛。斯人曾闵俦，谁云布丝诺。倾盖广川台，除馆东宫郭。久敬人所难，古道洵无怍。张毅鞭不前，中行瘅初作。悠悠参里山，千载长幽壑。驴鸣意莫酬，蕙叹情奚托。拊歌桑户琴，庶以平哀乐。
七哀诗 其三 徐孝廉矿
作者：彭孙遹
朝代：清
体裁：古风

次璆饶逸藻，弱冠攀仙桂。家贫好远游，耻为生产计。襟情披秀豁，神宇散开霁。季路无宿言，柳恽有馀艺。曩者定交时，少长年相继。皎皎青松心，泠泠白水誓。闻自七闽归，手剑贾馀锐。既有北门嗟，复落南宫第。百忧能伤人，征途遽长逝。高堂尚白头，稚子始总髻。谁分郈成宅，一雪西华涕。
七哀诗 其二 许给事玮
作者：彭孙遹
朝代：清
体裁：古风

给事恭靖孙，渊源富家学。夙悟有神启，十行目俱落。探理见四本，读书穷八索。傲性谢交游，孤踪耻依托。惟予与夫子，交情久弥恪。凄凉萧寺居，寂寞寒江泊。联床话永夕，高咏酬孤酌。深言戒美疢，虚中纳良药。游处迹略同，往还义非薄。一旦分镳去，心期宛如昨。朝凤惨不鸣，童乌杳难作。灵輀返葛山，归骨填哀壑。长叹叩苍穹，天心一何虐。
七哀诗 其五 郑侍御为光
作者：彭孙遹
朝代：清
体裁：古风

侍御人中豪，意气凌八极。身名两俱泰，才地迥难即。服官仅期月，慷慨思尽职。蒿目上封事，矢志除蟊贼。宽尔桑梓忧，纾此东南力。夙昔广陵江，送子游京国。揽辔志澄清，立朝戒容默。虚怀受尽言，不病狂与直。大节郁未伸，沉疴亦已亟。叹息此人往，西台黯无色。
七哀诗 其六 蒋庶常绘
作者：彭孙遹
朝代：清
体裁：古风

庶常性通敏，风神皎冰雪。才情纷若云，谭谐粲如屑。彩笔春葩鲜，清文秋露洁。长安谢病归，杜门扫车轶。玉树忽沈埋，荣华同一覕。繐帷曾入临，惨惨清明节。轩庭翳网丝，苔藓侵行辙。贾傅年不永，羊生胤终绝。伫立笛声中，临风转呜咽。
七哀诗 其四 金编修国用
作者：彭孙遹
朝代：清
体裁：古风

编修富春秋，英英金玉器。秉质既温缜，吐词亦清利。桃溪得荫佳，藜阁窥书秘。民俊尔何惭，弟畜吾多愧。犹忆吴门游，鸡黍见交谊。属有茂陵忧，兼之迁谪意。杳杳凤凰池，漠漠山邱閟。一朝骨肉亲，秦越纷相视。朔风生冱寒，孟门多颠踬。指顾变暄凉，须臾分险易。世路诚可嗟，褰裳孰能避。
七夕
作者：彭孙遹
朝代：清
体裁：七言律诗

一叶阶除下井桐，晚凉被酒倚微风。明河清浅月轮上，高树扶疏云影空。家似茂陵常谢客，年齐潘令早成翁。佳辰屈指经多少，不在他乡即病中。
七夕与贺伯醇盛周万对酌
作者：彭孙遹
朝代：清
体裁：七言绝句

蕉子花边夜结星，江声月色满中庭。樽前幸有三人在，客里休教一日醒。
七夕分韵
作者：彭孙遹
朝代：清
体裁：五言律诗

萧斋能远俗，长日客来稀。向夕秋如水，开轩月在衣。荷香清入观，人意憺忘归。坐久同天籁，翏翏静者机。
七夕南湖感怀
作者：彭孙遹
朝代：清
体裁：古风

南湖烟月清如织，良辰梦逐南楼侧。今年水落吸浅沙，大火高雯秋烧直。我来重泛鸳鸯渚，日暮西风起蘋芷。百端对此忽茫茫，蓼花莲蒂依稀紫。纵饮孤斟问旧游，山河月出天地秋。何处相逢乌鹊渡，何人独上木兰舟。人间天上同幽怨，促促佳期空未展。恰见残阳高树归，又看银汉流云卷。为欢不足奈愁何，老向云边一醉过。终令此夕成畴昔，落月摇空隐薜萝。
七夕同湄棫幼日岳一仲扶玩月
作者：彭孙遹
朝代：清
体裁：古风

把酒问我友，今夕知何夕。明星渐隐月渐低，此夕悠悠成往昔。往昔风流忆惘然，且当良夜共留连。试看天边牛与女，须臾行乐别经年。阳乌未坠金波吐，庭树萧条凝白露。人生欢会不可常，未必朝朝与暮暮。暮河曳练明还灭，坐使两情中断绝。可怜相见不相亲，岂独悲伤在离别。别有清虚殿里人，广寒寂寞谁与邻。玉杵霜浓捣灵药，桂花露重湿孤轮。孤轮碾破河澄澈，纤若蛾眉圭比洁。空教万里羡光辉，忍使三秋怨残缺。我欲乘风凌太阴，碧天无影汉水深。竞传织女年年事，谁识姮娥夜夜心。
七夕立秋·其一
作者：彭孙遹
朝代：清
体裁：七言绝句

独眠空簟思茫茫，每到佳辰只自伤。天意似犹怜此夕，转教阊阖送新凉。
七夕立秋·其二
作者：彭孙遹
朝代：清
体裁：七言绝句

飘残桐叶下清波，吹入商飙向晚多。深坐忽惊凉气满，不知行雨过秋河。
七夕立秋次飞琼姊韵
作者：彭孙遹
朝代：清
体裁：七言律诗

露掌高寒爽气浮，曝衣阁上待新秋。池头过雨凉初集，风里开襟暑未收。拙甚河东谁畀巧，情深楚客易生愁。晚来罢酌成高卧，清籁无声月满楼。
七夕饮徐振子园亭作歌示歌起
作者：彭孙遹
朝代：清
体裁：古风

七月七日暑未平，清籁不至秋阳明。园居谢客深闭户，千树万树皆蝉鸣。晚来爱此池上酌，林水清阴纷漠漠。参差月出影渐高，露湿阑干梧子落。主人好客不好酒，杯杓不胜长在手。容止风流绝可观，谈谐雅令谁堪偶。缪生狂态最不群，持杯吐气如烟云。䲭夷滑稽转不竭，一石五斗总未醺。大声疾呼出门去，袖怀饼饵遗细君。酒阑客散块无侣，淡淡银河粲牛女。还把旨酒问灵辰，吾岂匏瓜长独处。
七里滩·其一
作者：彭孙遹
朝代：清
体裁：五言绝句

山回水亦穷，行止疑无处。遥见估人帆，转入山中去。
七里滩·其三
作者：彭孙遹
朝代：清
体裁：五言绝句

落日满山崖，春草无行迹。彷佛见行人，旋向草中出。
七里滩·其二
作者：彭孙遹
朝代：清
体裁：五言绝句

晓望郁苍苍，蒙茸樵径合。风吹伐木声，千山响相荅。
万寿菊
作者：彭孙遹
朝代：清
体裁：七言律诗

阶前卉物吐幽芬，底是黄花一派分。人与佳名当瑞草，天留正色敌炎氛。几家犹饮南阳水，三载空瞻北阙云。拟向千秋持献寿，不知堪比野人芹。
三叠前韵
作者：彭孙遹
朝代：清
体裁：五言排律

五言多秀出，昔见孟襄阳。绝调今无敌，枯吟夜有霜。泉明栖栗里，康乐在西堂。胜日时同眺，平波绿到塘。风高回雁影，云霁落虹梁。惜别红兰路，怀人白药房。夕英思楚客，秋泛忆康郎。欲赋离居恨，江篱或可将。
三姝媚·旅梦
作者：彭孙遹
朝代：清

花宫清磬杳。听城头一派，角声悲绕。晚来清味，只秋窗无火，暗萤相照。解带将眠，刚月色、瞳眬来到。千里江关，十年心事，相思多少。恍在旧家庭馆，见朱幌微垂，绿窗初晓。惊伊消瘦，把别时踪迹，向侬都告。旅泊频年，和梦也、分明知道。莫是相逢无几，依然去了。
三月三日
作者：彭孙遹
朝代：清
体裁：七言律诗

䀜䀜佳期次第催，风光浓似泼新醅。竞看水际纫兰去，无复桥边曝药来。炉篆暗消清昼永，瓶花轻冒晓寒开。端忧尽日怜春晚，旧垒漂摇燕未回。
三月三日作
作者：彭孙遹
朝代：清
体裁：古风

今年春事太迟暮，三月馀寒未销却。玄禽不至桃未华，唯有残梅花绰约。儿童报我禊日到，采兰相与共娱乐。病夫曳杖强欲出，怪底东风苦作恶。一编在手聊自遣，有酒时复细斟酌。海天今日弄新霁，蛟蜃楼台生广漠。越山一发青婵娟，远水𥻘𥻘绕城郭。居人滨海习旧俗，定有水戏间相作。祛除疾病祓不祥，盛事还如在东洛。身虽老矣老更狂，尚能一试鰦鰞跃。
三月十九日高梁桥眺望
作者：彭孙遹
朝代：清
体裁：七言绝句

浅碧轻红剧可怜，风光娓娓浴兰天。一春最是销魂日，寒食方过谷雨前。
三月十五夜月自正月来无日不雨是夜始见月色赋十韵
作者：彭孙遹
朝代：清
体裁：五言排律

元夕张灯罢，春朝尽日阴。鸣禽犹格轧，芳树尚萧森。碧草长堪结，浓花冷不禁。邻杯倾黯淡，山屐废登临。竟夜空阶雨，繁忧伏枕吟。金波宵乍涌，朱户影相侵。晕气浮轮满，寒光入照深。风飘初濯练，天挂欲横参。和旭晨难定，多时陆向沉。梯云寻秘术，挹取贮衫襟。
三月晦日
作者：彭孙遹
朝代：清
体裁：七言绝句

小窗斜日捲帘时，百感苍茫鬓欲丝。惆怅一年春又尽，花风刚到海棠枝。
三月晦日作
作者：彭孙遹
朝代：清
体裁：古风

忽闻流莺声，似诉春归去。极目断长天，不见春归处。烟水白茫茫，飞尽空中絮。春留苦无计，春去知何据。微雨小庭寒，花落残莺语。
三次前韵
作者：彭孙遹
朝代：清
体裁：七言律诗

青帘翠幕映平芜，欲唤三驺共此垆。令节蹉跎成柳市，旧游彷佛忆蓬壶。芳兰味重交偏厚，渌水声高调转孤。我自吴吟操土思，不知堪作和人无。
三泉亭
作者：彭孙遹
朝代：清
体裁：七言绝句

山塘花柳试春迟，吴客停骖正此时。多向三泉亭上饮，无人重理壁间诗。
上元日和思绳韵·其一
作者：彭孙遹
朝代：清
体裁：七言律诗

九陌风和轨道平，华灯绮月炤人行。家家春煖争浮蚁，树树花明欲啭莺。浣沐新恩传盛事，徼循旧业弛严城。君臣欲罢鱼龙戏，击壤歌声在乐棚。
上元日和思绳韵·其二
作者：彭孙遹
朝代：清
体裁：七言律诗

时和岁有属休明，火树银花满画檠。三日赐酺悬令甲，千家祭未及先庚。金瓯不缺中天月，玉琯初调大蔟笙。听取阳春最高曲，握兰香里众芳生。
上元赐酺恭纪·其一
作者：彭孙遹
朝代：清
体裁：七言律诗

丹禁清严复道通，上元高宴集群工。紫猊烟润风初转，绛鹤声长日正中。折俎嘉筵三揖在，大酺乐事万方同。微臣谬此叨恩渥，雨露深知造化功。
上元赐酺恭纪·其三
作者：彭孙遹
朝代：清
体裁：七言律诗

祥烟瑞日焕丹宸，候入青阳淑气新。下济天光交泰运，全销兵气太平春。人间令节三元重，云里仙韶万舞均。愿上尧樽称圣寿，千秋万䙫乐兹辰。
上元赐酺恭纪·其二
作者：彭孙遹
朝代：清
体裁：七言律诗

献节初开百福繁，簪缨济济奉华轩。忻瞻化日恩光厚，幸接天颜笑语温。馔出仙厨留瑞萐，酒行媵爵溢芳樽。葵心倾竭曾无补，战栗还应愧素餐。
上元赐酺恭纪·其四
作者：彭孙遹
朝代：清
体裁：七言律诗

千官卜昼礼初成，瑞霭絪缊淑景明。含冻花因吹律发，阁阴天为试灯晴。金瓯不缺重轮月，玉琯长调太簇笙。会见升平多乐岁，吹豳击壤遍寰瀛。
上己日过汉蜚一径园饮
作者：彭孙遹
朝代：清
体裁：七言律诗

积雨园林禊事迟，孟公投辖属芳时。旧传觞政依金谷，新起山堂似习池。涧户泉声寒戛玉，药栏花影细分枝。尊前莫惜如泥醉，胜会明年未可期。
上已
作者：彭孙遹
朝代：清
体裁：五言排律

暧暧曙光明，泠泠晓籁声。花风春有信，兰节禊为名。煖应云门律，寒销露掌茎。韶阳三月候，迟日九衢晴。丽景开瑶甸，澄晖散绣甍。红帘深见燕，绿树暗闻莺。垂柳眠烟重，浓桃靧雪轻。楼台何缥缈，卉物益葱菁。灵沼遥通汉，沧池曲抱城。蜿蜒飘翠蝀，飞动蹑苍鲸。玉涧芳堪撷，银塘涨已平。龙旂堤外转，凤艒镜中行。羽爵随波去，金人捧剑迎。祓河传胜事，宴镐洽皇情。疏圃诗偏好，华林赋并成。何如披睿藻，还此上仙瀛。地旷宸襟畅，时和豫赏并。尧樽初献酒，舜琯更调笙。暮景催清漏，归桡击素琼。不须留落照，桂魄一钩生。
上已日
作者：彭孙遹
朝代：清
体裁：五言律诗

禁城寒食近，三月采兰辰。宫柳新分火，林梅浅著春。流波生翠縠，轻吹散青蘋。百啭莺何巧，翩然出谷频。
上已日
作者：彭孙遹
朝代：清
体裁：七言律诗

落英细草满沙汀，三月春残柳未青。裙屐久埋惊蛰雨，园林初展护花铃。韨除故事传京洛，觞咏风流见典型。今昔兴怀多怆恨，不堪重问蕺山亭。
上已日饮陆孝山池亭留别
作者：彭孙遹
朝代：清
体裁：五言律诗

曲磴花间路，疏帘竹里亭。林泉生远想，兰杜发幽馨。藉草春将夕，流杯晚未停。多情池畔柳，终日向人青。
上张蓼匪老师十二韵
作者：彭孙遹
朝代：清
体裁：五言排律

少年遗俗尚，万里欲横行。不遇空群顾，徒为伏枥鸣。惭余称国士，犹自旅儒生。锦瑟朱弦响，瑶琴渌水声。求工良有意，投契惜无成。长隐从兹去，孤怀未易平。身还思附骥，心转伫迁莺。建节开莲府，分曹拜月卿。文章推巨笔，风度属宸情。左相封侯日，司空博物名。登朝无异贵，稽古有馀荣。试遣彭宣到，微窥绛帐明。
上曹村相国三十二韵
作者：彭孙遹
朝代：清
体裁：五言排律

圣主垂裳日，元公补衮辰。五云纷气象，万类荷陶钧。帝用盐梅寄，人瞻桃李新。台星环紫极，馆阁敞平津。一作斯文主，群登上席珍。荒庄宁有意，投笔本无因。玉笋皆时栋，龙门尽国宾。四维咸被泽，六诏未称臣。马援驰蛮徼，唐蒙拥使轮。庙堂资算略，帷幄叶经纶。遂有旄牛贡，何论越雉驯。雍容三府历，调剂八风均。伊吕垂前烈，萧曹谢后尘。量弘群自纳，清极岂嫌贫。宅少成楼地，家无曳帛人。入谁知禁树，出不问车茵。骨鲠还推重，文章孰等伦。勋庸由学术，忠孝见深淳。倚毗匡时切，岩阿托兴真。悬车当献岁，赐沭有全身。丝竹东山趣，林泉绿野邻。春风吴峤满，渌水石湖滨。往往携筇出，时时泛艇频。芳樽张月夕，雅咏集花晨。宾从多英妙，芝兰更郁峋。鲰生甘寂寞，先业坠艰辛。壮志千秋在，沉冤九地湮。裴徊辕下足，憔悴辙中鳞。已分寻黄绮，谁为彻紫宸。通门惭孔李，再世念荀陈。礼遇山齐重，恩光物自亲。寒灰如可照，愿得借阳春。
上杜相国
作者：彭孙遹
朝代：清
体裁：五言排律

黄阁枢机重，彤庭历数长。鸿才推武库，上宿焕文昌。挺岳占凝瑞，攀鳞际发祥。六龙开晓驭，一鹗掣秋霜。文部澄流品，兰台肃纪纲。韦谦多謇谔，毛玠最公方。毗倚登三府，纶扉近九阊。频烦资顾问，密勿藉平章。喜起乾坤泰，升平宇县康。赓飏云绚采，藻翰锦成襄。树岂知温室，诗还和柏梁。比来烦庙算，朅去启戎行。偃羽舒宸虑，投戈觐帝光。不须张挞伐，已自巩金汤。声教流群服，栽培纳众芳。秉心诚断断，挹气更汪汪。薄植谁陶铸，孤生此激昂。江毫徒□弱，阮辙久回翔。握发今公旦，通门旧伯阳。城南天尺五，矫首思飞扬。
上洋农
作者：彭孙遹
朝代：清
体裁：古风

嗟哉上洋农，耕田一何苦。种粳十亩馀，经夏不得雨。陂池变为田，禾苗化成土。粒食不须言，官税何从补。里胥杂遝来，追呼怒如虎。抱耒入市廛，聊用质子钱。子钱苦无多，仅可供酒筵。此日行已过，后日还复然。地著难永日，流亡转可怜。穮蓘虽云勤，不如逢岁年。蠲租下明诏，不若长吏贤。
上益都冯相国
作者：彭孙遹
朝代：清
体裁：五言排律

自昔休明运，多资辅相功。苞河初启圣，钟岱实生公。绛闼周旋久，彤廷委寄隆。纶扉今树骏，馆阁旧流鸿。胄教司成贵，文铨少宰崇。四科归乐育，九品见清通。丹笔祥刑重，乌台法纪雄。秋官仍掌禁，亚相即司空。卿月升黄屋，台星翊紫宫。三光和玉烛，一德洽璇穹。偃羽时交泰，调元岁屡丰。梯航来异域，雨露及昆虫。魏阙松当户，卷阿凤在桐。神凝温室秘，思敏柏梁工。海岳高深并，冰霜峻洁同。居无旋马地，家有拔葵风。秉正心如水，嘘枯律应桐。冬曦披广厦，寒谷转春丛。蓬鬓惭潘岳，龙门羡孔融。发生天地意，翘首碧霄中。
上驻跸马兰谷诏扈从诸臣观汤泉应制
作者：彭孙遹
朝代：清
体裁：五言排律

宝历开基永，璇图卜世昌。乾苞凝瑞液，坤轴涌温汤。映带皇畿外，萦盈紫塞傍。山川钟独秀，风物郁相望。喷薄才吹縠，潆洄始滥觞。一泓澄玉甃，万斛泻银塘。金燧含逾媚，丹砂迥自藏。文漪浮菡萏，石溜戛琳琅。冱节无留霰，萧辰不受霜。太和流溟涬，景贶发祯祥。我后频纡驾，当春为省方。宸游停凤辇，天语敕鸳行。特许窥兰沼，还容解蕙纕。是时三月暮，来眺五云乡。蘋叶溶溶暖，桃花滟滟香。寒销仙掌露，清挹帝台浆。直讶炎洲近，何嫌黍谷凉。涵濡多圣泽，吐纳见荣光。厌浥沾翔泳，恩私竭颂飏。贞符占水德，千载共灵长。
下十八滩
作者：彭孙遹
朝代：清
体裁：七言绝句

石人罗立青磷磷，大壶小壶势渐驯。长年最能莫谩语，比来吾已粗知津。
与天驷话旧·其一
作者：彭孙遹
朝代：清
体裁：七言绝句

旧游燕市每同车，江上重逢五载馀。共叹风尘淹滞久，年年花发子云居。
与天驷话旧·其二
作者：彭孙遹
朝代：清
体裁：七言绝句

班荆好为故人留，风雨谯城欲暮秋。同籍弟兄多宿草，不堪重问蓟门游。
与存岩约游西山不果
作者：彭孙遹
朝代：清
体裁：七言律诗

拟向烟霞曳短筇，不禁清梦绕诸峰。秋风玉水潭前树，落日香山寺里钟。逋客漫搴青薜荔，遥天空挂碧芙蓉。遂初他日能偕隐，蜡屐芒鞋到处从。
与客围棋赌荔子戏有此作
作者：彭孙遹
朝代：清
体裁：古风

清簟抛书午梦短，二屦初来叩空馆。相将移席就蕉阴，蕉影频移子声缓。须臾敛局罢相持，绀房仙实纷离离。君看此手欲何作，太守不如啖荔乐。
与无公约游雷峰寺
作者：彭孙遹
朝代：清
体裁：五言律诗

雷峰尘外境，高举谢人群。山色随时好，溪声尽日闻。天花秋自落，岚翠昼平分。野鹤能相待，将予共白云。
与渭清季贞方寅雪崖公凯游悯忠寺
作者：彭孙遹
朝代：清
体裁：五言律诗

步屧城南路，寒沙一径微。还寻黄叶寺，同叩白云扉。斜日行将尽，孤蓬坐自飞。数行栖暝色，林鸟亦知归。
与番禺兄乞米·其一
作者：彭孙遹
朝代：清
体裁：七言绝句

落尽青菰野饭香，行人犹自滞江乡。飞笺问取神仙宰，乞与当年煮石方。
与番禺兄乞米·其二
作者：彭孙遹
朝代：清
体裁：七言绝句

滥食久应惭北郭，长饥耐可学东方。不须远就谢仁祖，分取桃花十斛香。
与礼吉索香奁诗
作者：彭孙遹
朝代：清
体裁：七言绝句

偶叠香笺写丽人，讵堪持作镜湖春。归囊莫带陈思赋，恐向中宵诵洛神。
与蘧非尔任叔吾藻思诸子同游金绳庵观舍利
作者：彭孙遹
朝代：清
体裁：古风

宿雨过林坰，秋光染苔竹。精庐同一游，良因忻寓目。香积有馀施，逌然饱蝉腹。杨枝漱寒齿，花氎承新沐。坐爱松风鸣，茶铛亦已熟。
与行公夜坐
作者：彭孙遹
朝代：清
体裁：七言律诗

鹿苑宗风小唱提，翛然自恣竹林西。十分厌浥黄梅雨，一点酸寒碧玉齑。槛外松筠心共冷，怀中冰雪卷堪携。晚来一枕蘧蘧后，清梦依稀入剡溪。
丑奴儿令·临别
作者：彭孙遹
朝代：清

画桡约在春初发，暗数流光。羞整新妆。不到临时已断肠。绣帏今夜人清悄，雨滴空堂。花落空缸。数尽更儿懒上床。
丑奴儿令·雨窗读悔庵吊琵琶乐府
作者：彭孙遹
朝代：清

从头细数伤心事，幽怨琵琶。哀拍胡笳。一代红颜万里沙。沉吟掩卷愁无限，风闹窗纱。雨滴檐牙。蛱蝶多情苦殉花。
丙午元旦
作者：彭孙遹
朝代：清
体裁：五言律诗

客中惊早起，岭外又新年。旅服辞纤纩，江城闹晓烟。星河犹晻蔼，云日渐暄妍。不道天南路，阳春到独先。
丙午除夕即事
作者：彭孙遹
朝代：清
体裁：七言律诗

去年此夕南中客，白鹤峰前独赋诗。乡梦侵寻归雁后，春愁撩乱落花时。故山无恙贫皆好，晚计初成隐未迟。共向东头守残岁，夜阑兄弟说相思。
东归至钱塘江馆珂月上人远出见访相讯间知家兄当世舍侄元景皆于去年物故惊恸赋此
作者：彭孙遹
朝代：清
体裁：七言律诗

江楼相对转依然，不见支公已六年。远出深惭存旧好，早衰知为味枯禅。清霜夜判离鸿杳，黄土秋埋玉树妍。何意衰宗频遘祸，乡音一接泪如泉。
东归赠别诸上人
作者：彭孙遹
朝代：清
体裁：七言律诗

柔毫轻茧手慵提，毒热何时大火西。清境欲寻天姥梦，好辞难得外孙齑。竹炉蕙帐堪留恋，烟渚风帆共解携。别后故人能忆我，频将书札问秦溪。
东昌道中赠李莱驭
作者：彭孙遹
朝代：清
体裁：五言律诗

与尔同吴榜，知予发越吟。故乡渺无际，逐客意何深。岸草馀春色，樯云阁昼阴。聊城经过处，应识鲁连心。
东湖舟次
作者：彭孙遹
朝代：清
体裁：七言律诗

黄梅时节插秧天，草暖平沙宿鹭眠。烟际人家朝问渡，雨中城郭晚停船。绿阴如羃浓于染，碧水无波净可怜。最喜归囊无俗物，钓筒茶具并吟笺。
中元后三日送寓庸南还
作者：彭孙遹
朝代：清
体裁：古风

食之本无味，弃之犹可惜。一官亦何似，诚哉似鸡肋。客有为余言，君胡不自力。丞相东阁开，将军有揖客。愿君少降阶，定当借颜色。我闻因大笑，笑已重叹息。感客意良厚，敢不吐胸臆。仆本疏脱人，习懒乃成癖。背痒倩人爬，发垢不知栉。黄金随手尽，铢两曾不识。幸有妇差健，米盐耐纤悉。不忧冻与馁，唯仗耕且织。去年应制科，尚需给纸笔。孤贱孰为容，自分必见斥。天子亲品题，赐我名第一。官我以翰林，信史倚编辑。始知天下事，不可预期必。事乃诚在天，营营复何益。一从拜官后，懒更逾畴昔。一月半请假，十朝九不入。朝参尚如此，况乃交游迹。南橘解化枳，素丝能染黑。我亦怪我愚，不移诚下质。以兹与世竞，高资并显秩。非直鱼上竿，讵止蜗缘壁。除是马角生，否则乌头白。所虑主恩深，无以仰报国。逡巡不敢去，图一稍称塞。今年因作计，移家到蓟北。其当有深意，客殆未之测。五十止一儿，儿年一十七。阿母太娇怜，将无荒学殖。失学犹自可，恐堕绮纨习。前月方到此，旅愁陡然释。一喜不足云，百忧遽来集。全家三十口，男女纷络绎。局身一鸟笼，张口如蚕食。仰屋始窃悔，此计洵当失。吾侄远相携，千里颇劳剧。暂留甫五旬，别我向乡邑。官贫无解赠，使我愧无极。道路戒风波，眠餐慎朝夕。相赠惟片言，以当千金值。一语更叮咛，望蜀由陇得。薄田仰饘粥，敝庐亦先泽。努力了官租，追呼颇促迫。耕穫贵及时，僮仆频戒敕。舍西数间屋，旧吾所容膝。海棠木芍药，兰桂松竹柏。我昔在家时，一一皆手植。时须一灌溉，芜秽必芟涤。汝今佐大州，需次尚有日。及此未铨除，家居尽安适。汝才良已优，汝妇我自出。内政故修办，可以相我室。转盼二三年，汗青当已毕。报主倘有时，故山行可即。室庐已整洁，田园复开辟。生平重微子，群从邀难及。况我生来归，殊胜谢仆射。于时乐不支，纵饮恣欢噱。我将老丘园，汝应执羁靮。送汝事四方，三刀恊初吉。
中元日
作者：彭孙遹
朝代：清
体裁：五言律诗

日夕云洲上，溪声入听遥。异乡频过节，秋雨每连朝。江转枫杉暗，山寒草树凋。愁心南望切，岭路尚迢迢。
中秋
作者：彭孙遹
朝代：清
体裁：七言绝句

疏星掩映夜将阑，露叶空林滴未乾。欲泛秋河看明月，玉楼高处不胜寒。
中秋夜出中庭玩月作
作者：彭孙遹
朝代：清
体裁：七言律诗

梧子垂帘叶半黄，翏翏夕吹满山堂。残河曳练秋如水，凉月生衣露有光。寒汐自通空外响，木犀不隔静中香。严更莫问如何夜，欲发清吟境已忘。
中秋应制
作者：彭孙遹
朝代：清
体裁：五言排律

素律迎西颢，丹霄逼上清。虹桥舒夕霁，虬箭报新晴。薄暮祥光合，当空丽景呈。金波初皎皎，银汉已盈盈。弥觉凉宵永，还能彻夜明。云消鳷鹊观，秋满凤皇城。庭鹤寒相警，林乌暗自惊。液池霜练净，黼帐兽烟轻。楼阁堆琳碧，轩楹缕水晶。地疑蓬岛接，人在阆风行。胜境芳时会，宸襟爽气生。推迁观节候，流览撷菁英。紫萼湘兰秀，丹葩岭桂荣。天香衣上落，仙吹月中鸣。彷佛聆三籁，依稀奏五茎。赋吟冰雪句，曲按羽霓声。龙鼎调尧膳，鹅簧叶舜笙。九重留睿赏，四美畅皇情。游豫知同乐，讴歌见太平。小臣摛短翰，长愿颂由庚。
中秋经筵
作者：彭孙遹
朝代：清
体裁：五言排律

邃古苞符辟，中天历数昌。山云初启瑞，河洛更凝祥。授简神龙出，衔书宝雀翔。羲轩垂统远，洙泗浚源长。道法贻昭代，心传属圣王。讲筵勤学问，秘阁盛文章。辨色临轩蚤，诹辰撰日良。桂宫秋荐爽，兰殿晓生凉。伞扇迎鸾驭，簪裾引鹭行。执经皆硕辅，列陛尽仙郎。缥笈黄金轴，瑶函白玉装。一元包象系，半部致平康。奥义徐紬绎，微言细阐扬。讵能增海岳，已若见羔墙。璿度存渊穆，葵忱喜拜飏。地如游策府，人似访汾阳。馀润波澜阔，流徽翰墨香。琳琅纷入抱，月露漫盈箱。偃羽呈尧舞，挥弦绘舜裳。寸蠡将弱管，何以测汪洋。
中秋风雨用七夕立秋韵
作者：彭孙遹
朝代：清
体裁：七言律诗

风雨山堂恣拍浮，樽前节物及中秋。佳人似月邀难见，绮思如云郁未收。江燕巢空垂别恨，井梧叶落满庭愁。胡床雅兴今衰减，懒上元规旧日楼。
临平道中闻蝉作
作者：彭孙遹
朝代：清
体裁：七言绝句

秋尽山家落木轻，寒衣处处剪刀声。不知九月临平路，犹有寒蝉隔树鸣。
临江仙·听雨
作者：彭孙遹
朝代：清

倚枕清宵愁不寐，纸窗乱扑春虫。尖寒偏易掠轻容。空堂群响寂，人在雨声中。五夜莲筹频下尽，料应花睡方浓。可怜零落绮香丛。蜀魂悽欲断，相对泣残红。
临江仙·姑苏怀古
作者：彭孙遹
朝代：清

千载霸图销歇也，西风废苑长洲。吴东门外一江秋。剩将亡国恨，不尽古今流。台上鹧鸪台下鹿，兴亡转盼都休。烟波空羡五湖游。青山和绿水，迁换几渔舟。
临江仙·遣信
作者：彭孙遹
朝代：清

青琐馀烟犹在握，几年香冷巾㡚。此生为客几时休。殷勤江上鲤，清泪湿书邮。欲向镜中扶柳鬓，鬓丝知为谁秋。春阴漠漠锁层楼。斜阳如弱水，只管向西流。
临江仙·闻声
作者：彭孙遹
朝代：清

亸袖无言檀注小，窗前曾见微行。隔窗闻唤侍儿名。风飘莺语脆，故是向人声。两字轻绡和小玉，千娇百媚横生。吹来气作楚兰馨。今生有分么，消受一声卿。
临清闸赠赵佥事
作者：彭孙遹
朝代：清
体裁：古风

山东七十泉，挽之入西北。合流达卫河，九曲时一直。上下千馀里，转输百万石。此闸如咽喉，能使仓廪实。宣泄苟失宜，毋乃病国脉。国家设监司，河渠有专责。贤哉赵佥事，独能举其职。夙兴庀官政，日晏不遑息。兴筑必及时，疏浚在农隙。坳堂水不胶，千樯争顷刻。王程不愆素，太仓富玉食。商旅无费留，远人乐行役。监司若棋峙，为员殆盈百。安得尽如斯，精勤能自力。作诗贻史氏，他年志沟洫。
临濠道中
作者：彭孙遹
朝代：清
体裁：五言律诗

马首今何托，龙桥此再过。村烟依树起，野色捲帘多。落日有归鸟，寒林无静柯。十年丘壑志，心迹竟蹉跎。
丹凤吟·南窗睡觉，月色满床
作者：彭孙遹
朝代：清

可是行云有意，故把纤阿，一轮推落。飞入南窗，次第穿帘度幕。霓裳弄影，金波堪挹，绡帐生寒，冰壶初濯。遍处笙竽俱静，香雾空濛，冷浸半床弦索。正值梦回酒醒，旅中单枕眠乍觉。便欲乘风去，向琼楼玉宇，细听仙乐。嫦娥应是，笑人长恁寂寞。十年前事，心儿上、忆分明如昨。此时此夜，怎许人睡着。
丹阳观十字碑
作者：彭孙遹
朝代：清
体裁：七言绝句

让国高踪不可追，苏台麋鹿久堪悲。榛芜丰碣今何限，千古清风十字碑。
丹阳道上
作者：彭孙遹
朝代：清
体裁：五言律诗

高岸登跻苦，流澌利涉艰。寒霞环映水，落日半衔山。霜雁随阳至，风禽薄暮还。谁能长作客，漂泊损朱颜。
丹阳道中寄贻上·其一
作者：彭孙遹
朝代：清
体裁：五言律诗

百折丹阳水，扁舟晓渡难。平畴初放碧，春雨薄生寒。锦瑟人将老，青云兴欲阑。练湖行渐近，新绿满渔竿。
丹阳道中寄贻上·其三
作者：彭孙遹
朝代：清
体裁：五言律诗

晨光生牖隙，烟水淡溶溶。卧听春朝雨，遥闻晓寺钟。平芜随地绿，归思近乡浓。到日梅花发，南山好曳筇。
丹阳道中寄贻上·其二
作者：彭孙遹
朝代：清
体裁：五言律诗

平川萦百曲，寒雨压层波。浅碧千畦润，殷红一寺过。暮云依树尽，远水入烟多。此地生香草，怀人奈远何。
丹阳道中寄贻上·其四
作者：彭孙遹
朝代：清
体裁：五言律诗

沙鸟集船头，寒塘清浅流。人家烟四合，水气日孤浮。暮有停云思，春生去国愁。征帆何处落，风雨一归舟。
为人作催妆诗·其一
作者：彭孙遹
朝代：清
体裁：七言绝句

何当行乐及良时，分队鸳鸯合卺卮。好理芳樽欢十日，更添红线续长丝。
为人作催妆诗·其三
作者：彭孙遹
朝代：清
体裁：七言绝句

人间乐事正纷披，不见清娱此更宜。云幕乍开三径里，花风未过小春期。
为人作催妆诗·其二
作者：彭孙遹
朝代：清
体裁：七言绝句

绮树雕窗隐隐通，妆成宛转向房栊。不须却扇窥颜色，城北徐公是阿翁。
为人作催妆诗·其四
作者：彭孙遹
朝代：清
体裁：七言绝句

明珠约帐四帘垂，帘外轻寒禁不吹。何意为欢偏此夜，玉壶漏下最长时。
为张荃蘅拟催妆之句·其一
作者：彭孙遹
朝代：清
体裁：七言绝句

折绵朔气暮云残，飞雪中庭湿未乾。尽说柔肌生粟冷，玉人晓起不知寒。
为张荃蘅拟催妆之句·其三
作者：彭孙遹
朝代：清
体裁：七言绝句

双蛾隐约月如钩，取次妆成唤下楼。新脸含娇红不语，怪人争说婿风流。
为张荃蘅拟催妆之句·其二
作者：彭孙遹
朝代：清
体裁：七言绝句

帐掩云屏次第开，晓妆先拂寿阳梅。南都石黛空盈箧，却敛双蛾待婿来。
为张荆美催妆
作者：彭孙遹
朝代：清
体裁：七言律诗

丽城云日正澄鲜，小煖轻寒九月天。花照轩棂偏婀娜，月生罗绮转清妍。旧施步障千重锦，新炷熏炉百蕴烟。为语东风好料拣，琐窗消息莫轻传。
为毛大可赋悼姬人曼殊之句·其一
作者：彭孙遹
朝代：清
体裁：七言绝句

优钵从来不染尘，无端号作断肠春。凭谁地下三弹指，唤起迦文座畔人。
为毛大可赋悼姬人曼殊之句·其二
作者：彭孙遹
朝代：清
体裁：七言绝句

天上人间尽可疑，无情有想更谁知。试将往事从头记，怪杀横陈嚼蜡时。
为钟玉行赋悼亡之句
作者：彭孙遹
朝代：清
体裁：七言律诗

凤池归去雁书迟，肠断红兰委露时。湘浦霜寒凋玉羽，瑶台月冷折琼枝。牛衣却忆同贫贱，骊曲翻成永别离。莫怪安仁头早白，空床长簟不胜悲。
乌江渡
作者：彭孙遹
朝代：清
体裁：古风

舣舟近沙岸，西风吹野戍。传是旧乌江，项王曾此驻。夜惊垓下歌，晓失阴陵路。气尽耻见怜，临江不肯渡。诚哉烈丈夫，天亡乃非误。荒祠降神鸦，浊浪吞津树。至今二千年，江流有馀怒。
乘舟
作者：彭孙遹
朝代：清
体裁：七言律诗

何处乘舟好问津，临风忽见倚阑人。朝霞著面光初射，石黛凝蛾浅未匀。赵女可能终守礼，宋邻真已欲窥臣。只愁咫尺巫山路，那得朝云暮雨频。
九日同子存贻上赋·其一
作者：彭孙遹
朝代：清
体裁：七言律诗

木落天空野照开，凭栏千里朔风来。山连榆塞高无极，水绕桑乾去不回。歌帽客投黄叶寺，望乡心醉紫萸杯。烽烟日夕劳回首，萧瑟江南庾信哀。
九日同子存贻上赋·其三
作者：彭孙遹
朝代：清
体裁：七言律诗

迢递关山锁浊河，登临翻遣客愁多。佳人东国流黄暗，公子西郊猎骑过。易水风寒闻变徵，蓟邱霜老罢鸣珂。唐中太液当年事，白露商飙冷芰荷。
九日同子存贻上赋·其二
作者：彭孙遹
朝代：清
体裁：七言律诗

劳人向夕起相思，篱菊开残最后枝。客里授衣愁令节，尊前啼鴃惜芳时。西山叶尽寒鸱见，大陆云愁去雁迟。沙梗坐飞秋日暮，苦吟低拂玉鞭垂。
九日同诸兄弟醵饮时霜降前一日也
作者：彭孙遹
朝代：清
体裁：七言律诗

九日开樽兴未阑，登楼莫复怅盘桓。己看黄叶惊秋老，渐觉繁霜逼岁寒。王粲悲歌愁愈剧，杨凭得句夜先残。独怜迟暮逢摇落，空对黄花拥箨冠。
九日宝安江上同尹考功兄弟泛舟赏菊即席留别·其一
作者：彭孙遹
朝代：清
体裁：七言律诗

九日移舟傍水涯，乌衣白帢向风斜。江云一碧波同色，篱树初黄菊有花。彭硐晴阴邀夕照，石桥秋涨汎明霞。归桡正值寒潮落，新月依稀印晚沙。
九日宝安江上同尹考功兄弟泛舟赏菊即席留别·其二
作者：彭孙遹
朝代：清
体裁：七言律诗

席上花枝压帽檐，林中霜气正清严。一行绿树催移棹，四座青山入捲帘。尽泻金樽狂毕卓，平沾玉柱恼江淹。追游纵有他时约，未必风流此会兼。
九日寄故园兄弟
作者：彭孙遹
朝代：清
体裁：七言律诗

吴天漠漠雁来稀，故国登高意已违。兄弟相思孤棹外，烟波无际一人归。江花欲暮红芳歇，林月初生翠羽飞。独凭危楼凝望久，不知秋露暗沾衣。
九日忆罗浮
作者：彭孙遹
朝代：清
体裁：七言律诗

曾随猿鹤上罗浮，云壑萧条又暮秋。落木风高清籁发，抱琴人远碧云收。璇房一闭难寻约，雁字无凭但写愁。且对黄花倾竹叶，醉邀飞梦到神楼。
九日銮江舟次得家报感作·其一
作者：彭孙遹
朝代：清
体裁：七言律诗

长安九日忆登临，王魏同为击钵吟。举目山河频聚散，故人踪迹各升沉。林霜初薄孤枫树，江雁难传万里心。兰菊凋零无限恨，可怜归计尚侵寻。
九日銮江舟次得家报感作·其二
作者：彭孙遹
朝代：清
体裁：七言律诗

丘壑谁教置此中，飞扬跋扈为谁雄。十年已自输高密，一日还堪长薛公。方外且扶红袖老，花前休遣绿樽空。明朝更向山头看，角抵鱼龙旧土风。
九日限重阳登高四韵同顾庵子存贻上赋·其一
作者：彭孙遹
朝代：清
体裁：五言律诗

日暮望乡国，山深云万重。宫鸦横霁色，陵树净霜容。心逐南中雁，书来海上𤇺。倦游空向夕，吟断凤城钟。
九日限重阳登高四韵同顾庵子存贻上赋·其三
作者：彭孙遹
朝代：清
体裁：五言律诗

地迥犹千里，台高试一登。客吟深越舄，乡字减吴绫。雕急清燕塞，鸿归度灞陵。故山相望处，目尽白云层。
九日限重阳登高四韵同顾庵子存贻上赋·其二
作者：彭孙遹
朝代：清
体裁：五言律诗

共有招携兴，驱车向夕阳。白衣何处酒，青女九秋霜。作客惊萧候，逢人尽异乡。落英如可采，我意在三湘。
九日限重阳登高四韵同顾庵子存贻上赋·其四
作者：彭孙遹
朝代：清
体裁：五言律诗

秋气何寥阔，苍然四望高。深杯驱折絮，险韵斗题糕。林柿风鸣叶，汀芦雪点涛。羁怀坐摇落，应逐酒人豪。
九日雨中无菊庭桂始放次二兄韵
作者：彭孙遹
朝代：清
体裁：七言律诗

欲采秋英几日开，重阳空泛雨中杯。清霜节近花犹晚，白露天寒雁未来。彭泽久应同寂寞，小山还得暂徘徊。明须更续登高兴，灵鹫峰头待月回。
九日雨中迟客二首·其一
作者：彭孙遹
朝代：清
体裁：七言律诗

小楼九日怨离群，徙倚花前独待君。金粟香残秋渐老，玉山人醉夜初分。空江旅雁何时到，细雨清砧竟夕闻。莫寄哀吟向山木，此生摇落复何云。
九日雨中迟客二首·其二
作者：彭孙遹
朝代：清
体裁：七言律诗

苍葭玉露乱纷纭，秋水迢遥思正殷。戏马台空伤霸迹，登龙人往感遗文。山河久罢黄垆兴，湖海偏迟白雁群。日暮所思愁不见，万重烟树一川云。
九月四日出宿张家湾舟次怃然言怀寄都门诸朋好
作者：彭孙遹
朝代：清
体裁：古风

九月始萧辰，野色入绵邈。遂与亲故辞，临岐手重握。归舟犹滞凝，征尘苦氛浊。秋原气悽怆，寒流水瀺灂。西风潞河上，独戍鸣哀角。中宵感往事，岁月惊频数。僶仰二十年，朝菌一晦朔。栩栩不自知，一梦蘧然觉。田庐已芜没，骨肉尽摧剥。老至既衰罢，器小难砻琢。三铨况繁重，而代大匠斲。毫发亦何禆，充位徒龊龊。冥行今未止，车耳生重较。言谢京辇游，请从稼圃学。誓墓悔已迟，所期在贞确。
九月桃花
作者：彭孙遹
朝代：清
体裁：七言律诗

秾艳惟应占早春，一枝偏发授衣辰。谁倾篱下忘忧物，恰遇源中避世人。繁坞秋深吹绛雪，寒林霜冷坼红鳞。欲攀芳树愁摇落，憔悴刘郎旧日身。
乡人王谢从粤西过羊城述彼中风土甚悉因作此寄吴念克吴时在桂林
作者：彭孙遹
朝代：清
体裁：古风

有客远自粤西来，形容枯槁面深黑。入门问客何所苦，客言粤西居不得。回溪复岭千万重，瘴疠时时见侵逼。五日一作墟与市，十日一得酒与食。硐人蜑子错杂游，欲说中怀少知识。桂林司理近何似，手板事人仰鼻息。一从蛮府赋娵隅，终岁南方饱蜜唧。食蛙休复问官私，服薏犹能美颜色。二始困顿颜延之，三年劳苦吴念克。文情辽落棋思枯，为尔相思更相忆。安能白首久遐荒，早向青冥排羽翼。
乡愁
作者：彭孙遹
朝代：清
体裁：七言律诗

杨柳津头送客回，暮云千里正徘徊。人归春后酴醾尽，风暖闺中芍药开。芳草不离河畔绿，孤舟偏向日边来。乡愁已似东流水，况复啼鹃夜夜催。
书扇赠义山
作者：彭孙遹
朝代：清
体裁：古风

蓟邱昔遇君，结契在倾盖。不谓同里人，定交千里外。挥手一杯酒，中更六七载。契阔岂不深，寸心较然在。乃知交有道，淡成甘以坏。心迹论亲疏，所见无乃隘。今来禾水上，班草更相会。爽气挹高秋，清言发仙籁。情话不知烦，萧然复玄对。坐久又成别，念往重增慨。一见几十年，佳期恐难再。哲昆善诗笔，洒落迈时辈。因君一寄语，努力好自爱。
乾清宫御试纪恩诗
作者：彭孙遹
朝代：清
体裁：五言排律

轩后垂裳日，姬皇脱剑年。贞符弥宇宙，广泽浃垓埏。问俗因巡岱，勤民为浚川。自然垂带砺，仍此沛云天。租调频宽复，繁苛尽涤蠲。崇儒还释奠，重道必兴贤。万里渐文教，群材入化甄。克知需藻鉴，并命集花砖。共仰冰衡朗，重蒙玉敕宣。入门徒踧踖，俟履敢迁延。授简螭坳上，摛毫凤表前。棽离披彩仗，清切近彤筵。绣墄承蒿柱，文榱拂蕙櫋。玲珑珠缀绕，错落绮疏圆。圣德觇恭俭，宸居挹静便。讵须卑禹室，终不斲尧椽。太素规模远，初春气候先。韶光空际转，淑景午馀妍。寒色销兰路，晴晖散柳躔。瑞云丛捧日，芳树淡笼烟。薄霭沾衣重，流霞染案鲜。笔床红窈窕，砚沼碧沦涟。百和研香麝，双番擘粉笺。移时宫漏下，向夕禁钟传。殿隐鸳鸯瓦，帘垂翡翠钱。露浮栖爵外，风定相乌边。紫篆春长润，丹蕖晚更然。从容天语怿，稠叠主恩偏。琼茗教承饮，珍肴出赐笾。属厌情自饫，消渴病应痊。祇愧枯毫弱，难窥睿学全。读书穷阃粤，论史破拘牵。华黍吹笙遍，苍祇荐璧虔。未能忘海岳，空自守蹄筌。霄汉三辰丽，璿玑七曜悬。人人垂注渥，一一别丹铅。细似抽丝茧，明如烛蕊渊。大钧无枉互，朽质有雕镌。叨被诚深矣，钻摩庶勉旃。葵心虽荏染，匪石亦长坚。
二月六日小舟入村落书所见
作者：彭孙遹
朝代：清
体裁：古风

条风初布和，河流争解冻。舟行村落间，远目聊一送。草色绿蒙茸，鸣鸟发新哢。留连感节物，时届春之仲。东作行及期，四野土膏动。夫何气萧索，生理太倥偬。老农前致词，君其听哀控。去年忧旱暵，十室九家空。力耕尽征税，不留盎与瓮。嗟哉妇无裈，机杼久停弄。二麦犹在田，未可充磨砻。仅存沟壑馀，方虞转徙众。得食既艰难，何以事菑种。但愿今岁丰，阴阳不骄纵。雨旸各以时，麦禾皆幪幪。稍赢糊口资，庶免剜肉痛。身今七十强，虽死亦无瞢。我闻老农言，恻恻心馀恫。肉食愧荷锄，机心羞抱瓮。载咏伐檀篇，诗人有深讽。
二郎神·忆富春旧游
作者：彭孙遹
朝代：清

富春七里，水拖蓝、游鳞堪数。看来往云帆，浅深沙石，渺渺青溪渔浦。南北峰头登临远，望不尽、斜阳疏树。怅星子台空，桐君佩冷，旧游何处。羁旅。又经几度，他乡寒暑。自芍药花残，樱桃梦醒，肠断锦鞋一赋。谢客沧洲，潘郎绿鬓。心迹犹然朝暮。算只有、山中明月江上清风如故。
云栖山寺
作者：彭孙遹
朝代：清
体裁：五言律诗

招提人外境，未到巳成迷。半偈僧能白，一间云共栖。秋声千树落，夕气万峰齐。待觅寒山句，重来此处题。
云间送友人归海上
作者：彭孙遹
朝代：清
体裁：古风

相逢故乡人，却在他乡处。还向他乡折柳条，送君仍到故乡去。去路沿洄直向西，峭帆高挂夕阳低。晓行泖口潮如掌，暮宿当湖水拍堤。君到家园能计日，凭君一为传消息。颓颜已自困风尘，酒态诗狂消未得。
云间送董苍水之繁昌
作者：彭孙遹
朝代：清
体裁：古风

今我来茸城，往还君最熟。忽然取别客楼中，高驾风帆向姑孰。姑孰山川何秀丽，千岩万壑相亏蔽。荻港云繁锁驿亭，赭圻日落摇江裔。此地登临足快哉，此行经月却须回。到日正逢梅雨过，归时应见藕花开。我家秦驻小山傍，经年不归渺相望。因君更唱骊驹曲，使我低回欲断肠。
云阳别吁士
作者：彭孙遹
朝代：清
体裁：五言律诗

别君无限意，南北各经过。风雨朝来集，江城秋气多。惊流鱼大上，废驿水空波。聚散长如此，愁心满曲阿。
五日偶咏·其一
作者：彭孙遹
朝代：清
体裁：古风

五日夏将至，候气动新籥。朝来风自南，薰然遍城郭。晴旭畅积阴，林花弄馀灼。良辰忽已及，俯仰遂今昨。于焉荅时事，致祀将明恪。既乏升斗资，弥惭鱼菽薄。素风幸无坠，长兹糁藜藿。
五日偶咏·其三
作者：彭孙遹
朝代：清
体裁：古风

宵分雨初歇，曙色生东林。群鸟乐新霁，飞鸣多好音。吾亦自此起，负手成幽寻。瓜架引新蔓，桂丛生密阴。檐间初日落，苍苍照我襟。柴门虽日设，启闭亦何心。
五日偶咏·其二
作者：彭孙遹
朝代：清
体裁：古风

微云媚清霁，杲日生墙东。地偏人迹疏，转觉庭宇空。绿苗泫新露，朱卉摇光风。不知芳兰叶，夜来抽几丛。
五日偶咏·其四
作者：彭孙遹
朝代：清
体裁：古风

静坐览物情，流光感飘迅。乳燕羽已丰，残莺语犹俊。黍臛纷既陈，蒲觞引初进。一醉遗吾生，怡然同委顺。
五日南阳
作者：彭孙遹
朝代：清
体裁：五言律诗

撰辰当此日，选胜各登台。独是天涯客，偏从日下来。蜀湖春水满，凫岭暮帆开。不尽天涯意，苍茫对举杯。
五日即事
作者：彭孙遹
朝代：清
体裁：七言律诗

张具高堂试酒鎗，新松新桂午阴清。迹邻海鸟应无忌，身著荷衣亦自轻。家计仅存三径菊，山肴不羡五侯鲭。惊心吾土多烽火，那得灵符与辟兵。
五日闺词·其一
作者：彭孙遹
朝代：清
体裁：七言绝句

不插花枝别样妍，内家妆束爱天然。只馀一种娇憨态，绣虎斜悬薄鬓边。
五日闺词·其七
作者：彭孙遹
朝代：清
体裁：七言绝句

百索争传旧俗来，艾丝管角带双䋿。情知腰细无多食，强把纤纤解粽开。
五日闺词·其三
作者：彭孙遹
朝代：清
体裁：七言绝句

采药人归古陇头，碧丛红萼满庭幽。忘忧只解怜萱草，多子先应佩石榴。
五日闺词·其九
作者：彭孙遹
朝代：清
体裁：七言绝句

空闺无事晓妆迟，妆竟刚逢日午时。间把金针穿綵线，娇儿衣领缀长丝。
五日闺词·其二
作者：彭孙遹
朝代：清
体裁：七言绝句

小盏芳醪泛绿蒲，红潮隐映玉肌肤。醉眠乍起娇无力，坠却钗头艾虎符。
五日闺词·其五
作者：彭孙遹
朝代：清
体裁：七言绝句

妙制纱罗好馈遗，及时花绣一枝枝。爱他心事能幽慧，不独针神斗巧思。
五日闺词·其八
作者：彭孙遹
朝代：清
体裁：七言绝句

兰花兰叶竞芬芳，采摘旋教试午汤。好是晚来新浴罢，微风吹送体中香。
五日闺词·其六
作者：彭孙遹
朝代：清
体裁：七言绝句

五日葵榴掩映红，人间佳节是天中。疏帘忽下迎梅雨，小院先飘醉竹风。
五日闺词·其十
作者：彭孙遹
朝代：清
体裁：七言绝句

春归无处不关情，幽梦时时暗里惊。桃叶绾成双结子，教侬长得辟邪名。
五日闺词·其四
作者：彭孙遹
朝代：清
体裁：七言绝句

幽闺岑寂度年芳，韵事消磨夏日长。起视花阴才晌午，五丝双绾绣香囊。
五日风雨与家兄渭臣对饮·其一
作者：彭孙遹
朝代：清
体裁：七言律诗

林木朝隮郁未开，微凉飒飒集楼台。弟兄客舍联床影，风雨山城五日杯。墟里孤烟沉白苧，江湖新涨走黄梅。乡心远逐南流水，柴辟亭前去不回。
五日风雨与家兄渭臣对饮·其二
作者：彭孙遹
朝代：清
体裁：七言律诗

层阴漠漠接平芜，急雨初收暑欲无。五月轻寒侵白袷，三江旅食冷青菰。蒯缑欲问齐公子，香草空怜楚大夫。酒后凭陵千载思，悲风吹入角声孤。
五月五日江楼题
作者：彭孙遹
朝代：清
体裁：古风

五月五日江上宿，碧水苍烟远相属。吴山澹澹越山青，日倚危楼看不足。从作东西南北人，山中五泛蒲醪春。主人不归山寂寞，萱草榴花开复落。沧江此去托菰芦，削迹销声计不迂。学道十年深自悔，今朝重愧馈𩞟徒。
五次前韵
作者：彭孙遹
朝代：清
体裁：七言律诗

朝骑款段踏春芜，兴尽犹沽柳外垆。小凤衔杯池是酒，清蠡转滴玉为壶。歌残幸舍鱼飧薄，梦冷空江雁字孤。试看疏狂如我辈，可堪重作掾曹无。
交河道中
作者：彭孙遹
朝代：清
体裁：七言律诗

一鞭迢递日初斜，屈指三齐路不赊。郭外人烟交绣壤，道傍游骑逐轻车。百年古碣埋虫字，千里寒云接雁沙。莫向城头听朔管，应怜踪迹滞天涯。
产溪夜月怀程五周量
作者：彭孙遹
朝代：清
体裁：五言律诗

晚渡初潮满，西风一榜轻。烟波随地好，灯火隔林生。客有将归思，秋多欲暮声。蓟门今夜月，应似产溪明。
京口
作者：彭孙遹
朝代：清
体裁：五言律诗

由来京口地，四会古今同。方镇南徐重，营屯北府雄。清江天堑设，白骨战场空。几洒河山泪，西风落照中。
人日
作者：彭孙遹
朝代：清
体裁：七言律诗

五尺茅檐半亩廛，晴窗犹是气凄然。缊袍隔岁寒无力，汤饼禁风热有权。俭腹搜奇閒隶事，枯毫忍冻细题笺。綵幡花胜分明在，无复心情似少年。
人日
作者：彭孙遹
朝代：清
体裁：七言绝句

山城春事近何如，高枕南窗但索居。莫讶知交相问少，从来深巷有回车。
人日
作者：彭孙遹
朝代：清
体裁：七言律诗

献节初开未满旬，相传此日是佳辰。钗头燕重原非社，胜里花明不是春。黯淡炉阴冰作箸，低昂舞袖雪成茵。南楼目送飞鸿过，欲摘琼华报故人。
人日偕魏苍石郝飏嘉宴郝中美进士宅和苍石韵
作者：彭孙遹
朝代：清
体裁：五言排律

韦杜城南曲，风光接近郊。高衢攒棨戟，别墅起林坳。佳树深相亚，寒波静不淆。招寻还命侣，坐久更移庖。杯引三重酎，樽容五石匏。华镫施粉绘，雅乐屏哇咬。楚橘留霜实，湘筠斸露梢。比来因偃革，诸路竞歌铙。方物争输送，珍边有渍炰。赐酺蒙圣泽，饤座得仙肴。是夕人为日，当春草渐苞。缯云拖匹练，弦月上双弰。窈窕山皆玉，虚明室是鲛。礼捐忘主客，兴洽杂吟嘲。公子森瑶干，嘉宾屹凤巢。柔缣披雪茧，健笔截青蛟。赋就无加缀，诗成许借抄。口哦飞玉屑，手把藉琼茅。分直今彤闼，惊才旧紫胞。调孤犹郢奏，簪盍已羲爻。李孔仍师友，雷陈本漆胶。愿同车与笠，耻作斗将筲。席为谈经设，门因问字敲。莫令嵇叔夜，千载诩神交。
人日泊虎邱山下先遣奴子陈德东归问讯
作者：彭孙遹
朝代：清
体裁：七言律诗

人日晴晖敞太虚，石湖烟水放舟初。春风不送双兰桨，锦里空传尺素书。小坞梅寒微雨歇，长堤柳暖夕阳疏。道衡欲赋经年别，雁后花前思有馀。
人日限韵·其一
作者：彭孙遹
朝代：清
体裁：五言律诗

梦破大槐安，身如陆静观。吟诗唯自和，怀刺欲谁干。宦兴同鱼竹，生涯问鹖冠。今朝风日美，琼笈恣相看。
人日限韵·其二
作者：彭孙遹
朝代：清
体裁：五言律诗

七日是芳春，幽居四五人。情还同蕙芷，居不论参辰。蒿目忧王室，葵心向紫宸。致身诚未易，曳组漫拖绅。
仁化渡口再寄澹公
作者：彭孙遹
朝代：清
体裁：五言绝句

丹霞渺何许，千嶂插晴空。却望云生处，君应在此中。
代送江西学使·其一
作者：彭孙遹
朝代：清
体裁：七言律诗

握兰仙秩旧司珍，题柱名高动紫宸。画省归来还散帙，素丝清绝不生尘。龙光曜自依乌出，鸡舌香因起凤新。解道玉壶偏皎洁，十年心是饮冰人。
代送江西学使·其三
作者：彭孙遹
朝代：清
体裁：七言律诗

匡山西挟楚江回，中有先贤旧讲台。水镜澄时寒月皎，纱帷披处绛云开。斗间辨气青萍合，洞里探经白鹿来。漫说公门桃李好，人间应有豫章材。
代送江西学使·其二
作者：彭孙遹
朝代：清
体裁：七言律诗

建邺当年拥传辰，桂林秋月净无尘。重将南国持衡手，去作西山采玉人。珠琲尽收彭蠡汇，书邮不问石城津。横经况在传烽后，教泽还看雨露新。
代送江西学使·其四
作者：彭孙遹
朝代：清
体裁：七言律诗

儒雅当今属望深，九霄卿月待重临。江城暂拥扶风帐，蓟北犹虚立雪心。郭隗台空摧暮色，元婴阁迥淡春阴。悬知綵笔峥嵘甚，肯掇瑶华寄好音。
以鹿脯寄饷寓庸戏为口号
作者：彭孙遹
朝代：清
体裁：七言绝句

吾已清斋谢五辛，汝应肉食鄙时人。祗须一擘麒麟脯，饱看麻姑海上春。
任邱道上
作者：彭孙遹
朝代：清
体裁：七言律诗

古道斜阳一片明，桂岩岞崿俯层城。虞邱台上寒榛合，碣石宫前蔓草平。山雪兼旬飞鸟绝，河冰千里见人行。朔风凌厉愁云重，向夕凭轩万古情。
伊川令·为阮亭题余氏女子绣洛神图
作者：彭孙遹
朝代：清

采珠拾翠纷来往。罗袜轻盈样。何处通辞波上。肠断东阿才子，一赋千秋悲怆。针神原是魏宫人，重拈出、洛灵小像。
传言玉女·题余氏女子绣柳毅传书图同程村阮亭文友分赋
作者：彭孙遹
朝代：清

雾鬓风鬟，憔悴洞庭秋叶。湘云泪满，点点鲛人血。缄愁欲寄，去雁远冲江雪。儿家何处，绡宫璇阙。泾水归来，依旧珠辉玉洁。此情难负，更把红丝结。昔人已往，如听当年呜咽。素书一纸，银针千叠。
估客曲
作者：彭孙遹
朝代：清
体裁：五言绝句

何处千金贾，方舟共水津。傍桡莫相问，俱是未归人。
余与逊来生同庚甲午领乡荐己亥举礼闱辛丑削籍乙卯蒙恩湔洗授官中书舍人丙辰授主事丁巳分校乡试靡不相同故戏为八同语古琴为张晴峰营部赋
作者：彭孙遹
朝代：清
体裁：古风

雅乐既不作，哇咬遂盈耳。非无幼眇音，一往讵可止。此琴阅千载，久抱爨下耻。神物无终湮，乃遇张夫子。金徽半漫漶，玉轸抱尘滓。古色转深黝，不与凡器似。弦以山柘丝，七条何纚纚。一弹再三鼓，邈然游太始。器习手亦调，心赏方在此。俗好自云殊，纷纷竟谁是。
佛手柑
作者：彭孙遹
朝代：清
体裁：七言绝句

依然仙掌露华含，珍果离离自岭南。肉食多将清苦讶，不知道味本来甘。
佛桑
作者：彭孙遹
朝代：清
体裁：七言律诗

偶将名字附金仙，嘉树还从岭外传。天远岂曾悭雨露，地偏终不污风烟。绿畴十亩花如葚，红浪千层海作田。果否是桑成底用，此乡方贡八蚕绵。
佛见笑
作者：彭孙遹
朝代：清
体裁：七言律诗

优昙不现但知名，凡卉犹能傍化城。鹫岭初拈真赏出，虎溪未过旷怀生。净根空色还呈色，圣界无情却有情。好与人天作禅悦，瓶香花氎共经行。
作四绝句书箑致佛车·其一
作者：彭孙遹
朝代：清
体裁：七言绝句

山左风流王佛车，乌衣门第最清华。今朝痴叔筵头见，玉树何曾属谢家。
作四绝句书箑致佛车·其三
作者：彭孙遹
朝代：清
体裁：七言绝句

日日沉酣老步兵，醉中高眺蜀冈晴。竹林此日陪清宴，又见当时阮始平。
作四绝句书箑致佛车·其二
作者：彭孙遹
朝代：清
体裁：七言绝句

燕山霜月白纷纷，萧寺钟寒竟夕闻。曾与元方同把臂，论交今日得陈群。
作四绝句书箑致佛车·其四
作者：彭孙遹
朝代：清
体裁：七言绝句

清暑山堂日未曛，新诗题罢重思君。相寻官舍元无事，写得羊欣白练裙。
作家信毕寄怀徐姊一律
作者：彭孙遹
朝代：清
体裁：七言律诗

南鸿好为报平安，三载相思欲见难。柳絮篇章才渐减，槐阴车马梦将阑。可怜驽马恋栈豆，不抵鲇鱼上竹竿。早晚抽簪向林下，同修净业老蒲团。
作歌送孙无言归黄山故居
作者：彭孙遹
朝代：清
体裁：古风

轩皇采药处，闻在黄山中。左挟容成子，右把浮丘公。一朝丹成上天去，千秋想像桥陵宫。此山高与苍穹逼，至今洞壑多幽特。窈窕巃嵷三十峰，峰峰皆作芙蓉色。孙郎本是好奇者，家在黄山西岭下。问津曾访武陵春，扶筇每到匡庐社。观涛江上偶乘槎，忽忆山中桂树花。丹梯翠壁不归去，玄猿白鹤空咨嗟。送君归棹清溪水，清溪千仞下见底。临风挥手一长往，高卧清泉白石里。苏门先生薄世荣，君今亦逃身后名。抱琴他日来相访，听尔鸾吟凤吹声。
依前韵题韩侯钓台·其一
作者：彭孙遹
朝代：清
体裁：七言绝句

荒台伫立想遗风，百感茫茫夕照中。彭仲自渔侯自钓，可怜鱼服困英雄。
依前韵题韩侯钓台·其二
作者：彭孙遹
朝代：清
体裁：七言绝句

王孙当日苦长贫，落拓生涯肮脏身。莫谓钓徒还贱士，早应羞伍鼓刀人。
促促曲
作者：彭孙遹
朝代：清
体裁：古风

促促复促促，为欢苦不足。嫁作估客妻，空床长独宿。采葛不盈筐，思君九断肠。自怜妾命轻于叶，不道君情薄似霜。
倦寻芳·感旧
作者：彭孙遹
朝代：清

追思往日，月皎灯寒，梅魂清冻。客散金堂，花漏一声频送。绛雪沾衣香梦熟，绿云堆枕春愁重。回身处，似珠鲜玉脆，盈盈入捧。更消受、吴绫弄墨，越簟迎凉。时时相共。自去江干，信断鱼笺谁贡。闻洗铅芳新学道，禹馀琳札都成诵。待重寻，早招取，上清鸾凤。
假日
作者：彭孙遹
朝代：清
体裁：七言律诗

帘外酸风触欲僵，隙中斜日澹无光。寒煁不爨荧荧碧，病叶如人冉冉黄。老去漫云吴发短，愁来且放楚歌长。连朝急假蒙恩便，起就南窗检药方。
健松斋为方渭仁赋
作者：彭孙遹
朝代：清
体裁：七言排律

石英山外玉璘珣，三戟朱门十画轮。丞相平泉馀草木，徵君栗里旧松筠。数行夺得徂徕色，千载留将偃盖身。风起时时停凤吹，雨来往往掣龙鳞。冰霜历落心期古，岁月侵寻手泽新。一自江干戈未息，几从涧底斲为薪。摧藏兵燹仍无恙，护惜柯条若有神。月榭云房犹驻赏，珠函金检未成尘。寒姿不改因疏夏，华色长妍转茂春。但使贞萋终自保，与君岁晏结比邻。
偶吟
作者：彭孙遹
朝代：清
体裁：五言绝句

石研冰犹合，霜毫冻未融。怪来诗思涩，知在灞桥中。
偶忆
作者：彭孙遹
朝代：清
体裁：七言绝句

蚤见金风度木樨，又看黄菊晚凄凄。愁人己到伤心处，况复霜天乌夜啼。
偶成
作者：彭孙遹
朝代：清
体裁：七言律诗

斜日西风欲暮天，故乡归去又经年。垆头剩有荆卿酒，洛下元无季子田。圣世漫须劳小草，时名应自让诸贤。天涯兄弟成相忆，不为鲈鱼亦惘然。
储潭
作者：彭孙遹
朝代：清
体裁：五言绝句

欲叩储君祠，回舟系兰桨。凌乱涉清波，知是春沙长。
僧鞋菊
作者：彭孙遹
朝代：清
体裁：七言律诗

秋花折得伴军持，秋露承跗瘦不支。乍可青鞋同净侣，何缘白足有文綦。春浮行处留遗迹，香至归来发故枝。闻说远公善陶令，新携巾屦就东篱。
元夕
作者：彭孙遹
朝代：清
体裁：七言律诗

三朝休沐上元辰，潇洒琴书共此身。帘缬馀寒停素籁，烛花孤影傲青春。人讥周顗同衰凤，自笑檀圭作饿麟。良夜厌厌憺无寐，露华如水月如尘。
元夕
作者：彭孙遹
朝代：清
体裁：七言律诗

早梅已探上番风，撩乱羁心竟夕中。万事后人蓝尾酒，一官如客白头翁。月寒有晕光初减，夜静无更漏易终。閒拨炉灰话愁寂，冥冥香雾压薰笼。
元夕即事限韵·其一
作者：彭孙遹
朝代：清
体裁：七言律诗

一廛借得廨堂东，良友追欢此夜同。砌竹寒生栖叶露，炉香轻浥落梅风。酒人击筑仍燕市，贵客传柑自汉宫。何似清言迟玉漏，茶烟影里蜡灯红。
元夕即事限韵·其三
作者：彭孙遹
朝代：清
体裁：七言律诗

何处寒林夕籁鸣，金波偏似故乡明。鸿归北地书初到，鹊绕南枝夜自惊。含冻花因吹笛发，阁阴天为试灯晴。他年良会重追忆，鸥鹭心期是夙盟。
元夕即事限韵·其二
作者：彭孙遹
朝代：清
体裁：七言律诗

谁操春雪郢中歌，天际停云拂绛河。最喜清才同庾鲍，可能属兴比羊何。风从蕙转泠泠影，月似珠明滟滟波。漫向沧溟掇鳞爪，夜来绡客探骊过。
元夕即事限韵·其四
作者：彭孙遹
朝代：清
体裁：七言律诗

曾笑深源有误函，朝衣不拟换春衫。竹宫旧重三元节，兰籍新披五色缄。梦去欲随仙蝶舞，书来还倩彩鸾衔。长安亦有幽栖地，卜筑何须傍石岩。
元夕遣家问
作者：彭孙遹
朝代：清
体裁：七言绝句

鱼书千里趁回潮，一幅乌丝写寂寥。纸尾分明题月日，可怜今夕是元宵。
元夕闻雷
作者：彭孙遹
朝代：清
体裁：五言律诗

积雨作元夕，轻雷动太虚。微寒临枕簟，馀润袭琴书。竹径人踪合，松窗客梦疏。朝来理春草，新绿满庭除。
元夕雨中灯市
作者：彭孙遹
朝代：清
体裁：七言律诗

冉冉流光节序新，上元灯火赐酺辰。星桥远泻银河水，云幕高烧玉烛春。行雨楼台寒不暝，卷绡宫阙湿无尘。踏歌兴减诸年少，自理清商对碧筠。
元日
作者：彭孙遹
朝代：清
体裁：七言律诗

曙色熹微压绛膏，朝寒隐约上绨袍。帘前花柳迎春晚，海上风云入望高。远寄不教惭谢奉，尺书端合让山涛。探梅拟赴吴中约，练渎新波泛小舠。
元日
作者：彭孙遹
朝代：清
体裁：七言律诗

曙色高城万户开，穷阴空谷一时回。春来雪后迟归雁，人去山中早见梅。秦径晓云浮睥睨，横塘初日上楼台。閒居景物堪幽赏，更遣流光入酒杯。
元日和晓岳·其一
作者：彭孙遹
朝代：清
体裁：七言律诗

万方偃革贺升平，喜见垂衣雅化成。瑞节颁来皆乐国，帝车运处是神京。玉衡不动三阶正，仙乐新谐九奏清。此日兽樽陈法酝，何人扬觯得先倾。
元日和晓岳·其二
作者：彭孙遹
朝代：清
体裁：七言律诗

仙琯吹来散晓寒，即今青鸟纪春官。天家首重三元礼，圣寿还联万国欢。委佩坐沾香篆湿，直庐归听漏声残。与君幸托同朝雅，岁岁风光得共看。
元日就贻上饮
作者：彭孙遹
朝代：清
体裁：五言排律

晓郭万人烟，春江孤客船。星河回曙色，云物吐朝妍。北阙龙飞日，东皇凤纪年。汉廷方上计，越客此归田。风景纷如昨，流波净可怜。钟残隋苑里，花发蜀冈前。胜事今何在，征途境屡迁。故交情似水，开宴酒如泉。送别留诗句，将遗损俸钱。夜归城北路，醉咏竹西篇。空响潮鸣枕，高寒露满天。回思东阁兴，清梦正飞悬。
元旦秦邮早发
作者：彭孙遹
朝代：清
体裁：五言律诗

霜角催晨发，炊烟罢客厨。仆夫骄短骑，游子畏长途。野店江春静，侘乡土俗殊。空垆寒未汲，车马立踌蹰。
元旦赐宴太和门和悔庵
作者：彭孙遹
朝代：清
体裁：七言律诗

玉琯回阳届岁元，天颜有喜蔼春温。两宫笺贺知重庆，万岁山呼识至尊。群吏方来初辑瑞，小臣旅食独沾恩。赐馀更许归相饷，手挈筠笼出禁门。
元旦赐宴太和门和悔庵
作者：彭孙遹
朝代：清
体裁：七言律诗

玉琯阳回届岁元，天颜有喜蔼春温。两宫笺贺知重庆，万岁山呼识至尊。群吏方来初辑瑞，小臣旅食独沾恩。赐馀更许归相饷，手挈筠笼出禁门。
入光孝寺小憩菩提树下寺即六祖为印宗演法处
作者：彭孙遹
朝代：清
体裁：古风

客久转多暇，古院聊招寻。院中无一士，日落珠殿阴。千年石塔迥，百步回廊深。山鸟不避客，翩然下高林。小憩西方树，时开北风襟。长松发远籁，泠泠有馀音。
入浈阳峡三十里至钓丝滩下
作者：彭孙遹
朝代：清
体裁：古风

浈江不可溯，浈峡多回洑。云木蔽复亏，冈峦起还伏。春雨没沙尾，江风饱帆腹。轻舟上前滩，杳然烟水绿。夜静疑有人，月明理钓竹。
入虔南界次瓦角潭
作者：彭孙遹
朝代：清
体裁：七言律诗

当暑辞家万里征，扁舟两见月华生。客程已去吴中远，秋气多从雨后清。晓露欲沈星历历，明河相望水盈盈。家人岂谓犹飘泊，只说南行到粤城。
八仙花
作者：彭孙遹
朝代：清
体裁：七言律诗

纂纂花房玉露浮，黄庭一点绛宫秋。淮王宾客教分种，贺监朋侪许共游。冷蕊攒枝形琐细，繁英团缬态绸缪。谁将小草登仙品，忝窃嘉名在十洲。
八声甘州·秋怨和柳七韵
作者：彭孙遹
朝代：清

点清霜、一夜渡河来，木叶竦高秋。最伤心时候，西风旅梦，残月江楼。何事南来北往，行役不知休。回首当年事，飙散云流。可惜舞茵歌管，任蛛丝马迹，狼藉谁收。便吴姬楚艳，值得几回留。忆分襟木兰花下，怅佳期、怯上此花舟。料伊也，恹恹终日，长为侬愁。
八月十六日病中作·其一
作者：彭孙遹
朝代：清
体裁：七言律诗

高卧西窗疾未平，不因沉顿困朝酲。幽兰入佩秋香冷，小簟生凉午梦清。蜗角漫思无妄福，鼠肝真觉有涯生。观涛旧约成孤负，海月今宵只自明。
八月十六日病中作·其二
作者：彭孙遹
朝代：清
体裁：七言律诗

久将姓氏谢山公，抱瑟终年计未工。万事浮云高枕外，数声长笛倚楼中。观心已识形多幻，遣病深知静有功。欲掇瑶英寄天末，衡湘南去有征鸿。
公子洲
作者：彭孙遹
朝代：清
体裁：七言绝句

万里依人岭外游，布帆今日发真州。江南江北相思处，公子洲前碧杜秋。
六月十五日作·其一
作者：彭孙遹
朝代：清
体裁：七言律诗

嚼得蓬山一片冰，此心终不染炎蒸。寓形逆旅端如客，断酒长年略似僧。徙倚閒吟萝径月，跏趺静对竹窗灯。早年计失由婚宦，布袜青鞋悔未能。
六月十五日作·其三
作者：彭孙遹
朝代：清
体裁：七言律诗

操牍金门亦偶然，蹉跎心迹总堪怜。一经未究平陈学，五字曾无庾鲍篇。旧墅松萝牵远梦，小山梧竹锁寒烟。自从轻作秦溪别，涧愧林惭又一年。
六月十五日作·其二
作者：彭孙遹
朝代：清
体裁：七言律诗

隔院蒲桃引夕阴，幽栖终日有吴吟。索居只是违朋好，薄宦何曾损道心。蕉鹿功名悲老大，隙驹岁月苦侵寻。玉堂未是归根处，踪迹从君笑陆沈。
兴公来仝出东郭访豹人不遇见公子应门辞令敏给因有此作
作者：彭孙遹
朝代：清
体裁：五言律诗

东郭招寻地，高人此凿坏。浮荣看木槿，清啸答庭槐。凡鸟题诗去，家禽对客来。何妨同解带，长日得徘徊。
再占一律送兴公
作者：彭孙遹
朝代：清
体裁：七言律诗

秦川公子不思家，进艇江天正暮霞。相见又攀隋苑柳，此行还看北门花。伍胥江口潮初长，黄歇山头日未斜。好向秋风登览处，一裁新句寄天涯。
再叠前韵
作者：彭孙遹
朝代：清
体裁：五言排律

去日悲何速，无因返鲁阳。登临怀往昔，人事隔星霜。妍唱传花萼，新声出草堂。风琴鸣涧壑，天籁发林塘。此曲难追和，馀音正绕梁。怜余栖草泽，久病藉茱房。才弱题糕客，名卑执戟郎。祗应游汗漫，雀跃傲云将。
再和宝历开基永
作者：彭孙遹
朝代：清
体裁：五言律诗

省方因过里，成礼更升堂。万乘亲横卷，诸生尽负墙。天章悬象纬，圣祚卜灵长。穆穆无为化，挥弦绘舜裳。
再寄吴念克
作者：彭孙遹
朝代：清
体裁：五言律诗

漓江缄远思，书到已春残。讯牒烦高致，才人困始安。瘴深岚气湿，戍苦角声寒。不及衡阳雁，因风振羽翰。
再寄崔大
作者：彭孙遹
朝代：清
体裁：五言绝句

兰若古城下，思君正掩关。围棋不知罢，相对一僧閒。
再次前韵
作者：彭孙遹
朝代：清
体裁：七言律诗

竹林旧墅久榛芜，重问河间姹女垆。虎子宦情清似水，䲭夷饮量大如壶。乡关纵远春无恙，亲串频来兴不孤。薄俸已知营酒债，春衣还肯贳钱无。
再次前韵·其一
作者：彭孙遹
朝代：清
体裁：七言律诗

中夕悲歌寝欲兴，纸窗风雨飒霜凌。美人憔悴伤空谷，词客凄凉惜茂陵。复志赋成甘饮水，释时论好不嫌冰。十年一觉青云梦，残雪山寮黯夜灯。
再次前韵·其二
作者：彭孙遹
朝代：清
体裁：七言律诗

晓阁初晴散碧云，春流何处迟夫君。山栖近拟依宗测，田事今将问孔群。效职波臣驰桂蠹，登歌郊祀颂兰筋。不才虚老升平世，花落花开思欲纷。
再渡江
作者：彭孙遹
朝代：清
体裁：五言律诗

老作淮南客，经时去复回。江禽相对浴，水蓼背人开。晚棹歌相激，秋涛响易哀。重来还有约，吹笛妙高台。
再游芥庵
作者：彭孙遹
朝代：清
体裁：七言律诗

兰若萧条绝四邻，乘閒且复往还频。林光尽日能娱客，山径重来不问人。翠竹黄花含妙偈，闲云流水悟前尘。宿缘彷佛堪追忆，三十年前未了因。
再用前韵·其一
作者：彭孙遹
朝代：清
体裁：七言律诗

宝历初成未改元，九天曙色丽朝暾。掺音乍入阳春调，遣兴聊栖竹素园。竽窃当年羞北郭，鸡栖此日欲南辕。人间不少龙头在，那得交章问邴原。
再用前韵·其三
作者：彭孙遹
朝代：清
体裁：七言律诗

升平寰海度开元，野客还思献负暄。洱海长鲸终自剪，湖湘馀孽尔犹存。三江鹅鹳戈船集，万骑貔貅羽檄繁。须向渑池争奋翼，云台早晚待公孙。
再用前韵·其二
作者：彭孙遹
朝代：清
体裁：七言律诗

当今圣德美乾元，祝华呼嵩万口喧。侧少刑馀如藉孺，朝多长者似刘昆。短辕只合栖牛皂，凡鸟宁堪宠鹤轩。试看尧天称寿日，几行鹓鹭侍金根。
再用前韵·其四
作者：彭孙遹
朝代：清
体裁：七言律诗

少日孤生似伟元，祗惭名籍玷金门。一枝本自非冥翮，五石何曾是大樽。雨笠烟蓑邻海市，渔庄蟹舍在江村。栖栖自笑何为者，曾受兰阳国士恩。
再用前韵四首·其一
作者：彭孙遹
朝代：清
体裁：七言律诗

惭愧名根未扫除，长安从此曳柴车。风寒易水催人鬓，桑落中山引客裾。出处漫从司马卜，寂寥谁问子云居。已知穷达无非命，悔不当年早读书。
再用前韵四首·其三
作者：彭孙遹
朝代：清
体裁：七言律诗

湖海沧茫气未除，衔杯莫问隔年储。地当黍谷长停霰，水下桑乾别引渠。纵有阳和谁乞汝，祗怜岁晏孰华予。永安湖上吾庐在，一叶春流正可渔。
再用前韵四首·其二
作者：彭孙遹
朝代：清
体裁：七言律诗

晚来散帙就前除，一点冬曦赵子馀。世态沧桑堪自笑，吾生木雁又谁如。数声警夕残鸿过，千里怀人尺素虚。薄醉未消残灺冷，竹窗清梦亦蘧蘧。
再用前韵四首·其四
作者：彭孙遹
朝代：清
体裁：七言律诗

乡愁旅思渐消除，转为佳辰忆故庐。鲜黍晚供吴不托，芳柑远致越无诸。团圞话久邀欢伯，邑里风淳近赫胥。况是春来花信早，南枝梅蕊已先舒。
再送吴幼弨
作者：彭孙遹
朝代：清
体裁：六言诗

语水绿波生縠，皂林碧树萦烟。那不抽簪归去，江乡春物增妍。
再送星公
作者：彭孙遹
朝代：清
体裁：五言排律

曾闻交趾郡，南与象林连。剪发仍吴俗，乘潮种雒田。日中惟践景，岁晚讵知年。昔畏飞鸢堕，今看捧雉前。玺书将国命，瑞节授时贤。候吏迎朱毂，驺人抗綵旃。壮游能不羡，别思苦相牵。况是同门友，那堪祖道筵。春寒悽雨露，地迥眇山川。雾竹恒多暑，云波或际天。所期慎行役，四牡早来旋。
再食佛手芥菜又用前韵
作者：彭孙遹
朝代：清
体裁：古风

把酒狂吟傲大块，虽不得肉意亦快。春蔬味好名亦佳，压倒园中百本薤。羔豚鱼羽论万钱，一饱之馀皆土芥。何哉击钟列五鼎，饭者珠玑薪者桂。古来食肉尽弇鄙，齿冷至今生齽齘。如金在冶自踊跃，不向洪钧听炉韝。饮河偃鼠自云乐，大鹏不慕齐谐怪。择菜何妨尼父穷，采薇翻笑伯夷隘。玉衡照耀三阶明，雨露无私春濊濊。吾将抱耒歌太平，长脱朝衫贰负械。
冒雨经六合·其一
作者：彭孙遹
朝代：清
体裁：五言律诗

早向江航渡，风吹水驿楼。数行棠叶雨，几处稻田秋。暮色连山净，残虹入树流。预知明日霁，把酒蜀冈游。
冒雨经六合·其二
作者：彭孙遹
朝代：清
体裁：五言律诗

积雨不知暮，摇摇去住心。山花无限色，涧水有馀音。牧笛斜经陇，炊烟半出林。试看原上树，倦翮已相寻。
冬夜与庭表逊来蕤宫话旧感赋
作者：彭孙遹
朝代：清
体裁：七言律诗

二十年前与计偕，一时英俊尽同侪。姓名半向金闺谪，邱陇多将玉树埋。往事岂期红药省，旧游重到绿槐街。风光报答真无计，垂老空怜志愿乖。
冬夜宴湄棫宅赋别诸同社
作者：彭孙遹
朝代：清
体裁：七言律诗

十年车笠共徘徊，珍重青尊一夕开。自有新歌金谷艳，何嫌狂客玉山颓。浮名我己惭芳杜，远别君应折早梅。此去江关千万里，愁看征雁向南来。
冬夜有感
作者：彭孙遹
朝代：清
体裁：七言律诗

朔云侵晓暗山城，一夕偏伤万古情。冻瓦严霜连夜白，空梁寒月向西倾。春前香炷熏犹湿，雨后灯花黯不明。总为百忧容易老，邻鸡又报两三声。
冬夜梦石林口占却寄
作者：彭孙遹
朝代：清
体裁：七言律诗

故人踪迹滞齐东，八口漂摇类转蓬。名士每因流寓重，新诗翻为罢官工。萧萧羁思停云外，栩栩吟魂落月中。强嘱双鱼缄尺素，万端心事一邮筒。
冬夜留木文介文豹文小饮·其一
作者：彭孙遹
朝代：清
体裁：七言律诗

衰慵久与世相忘，佳客犹能过草堂。坐拥枯炉消永夕，起看初月耿寒光。人非肉食馀真意，味有鱼飧似故乡。怀抱为君倾倒尽，三文也合扺三康。
冬夜留木文介文豹文小饮·其二
作者：彭孙遹
朝代：清
体裁：七言律诗

肯披藜藿款柴荆，脱略形骸简送迎。相见惟闻作吴语，少留重与试南烹。官閒尽看西山爽，酒薄差怜易水清。但醉不妨归榻卧，纸窗灯火夜深明。
冬夜舟中写怀寄王阮亭司农
作者：彭孙遹
朝代：清
体裁：古风

旅泊有孤心，严节多惨颜。重以昆弟好，因之别离间。结交四十载，道义踰丘山。同为京洛游，一日数往还。连墙僦舍馆，均茵缀清班。如何遽分手，顾我殊衰残。此生几相见，为期当已悭。怀中有书札，所苦道路艰。愿君益安健，玉体轻珊珊。愿君恢令德，席誉流人寰。蔼蔼君俊流，霄汉相跻攀。缟纻岂不贵，无弃蒯与菅。
冬夜过退庵兄春雨堂中饮·其一
作者：彭孙遹
朝代：清
体裁：七言律诗

官烛生烟夜欲残，四垂黼帐画堂宽。移樽堕珥人如玉，入座同心臭似兰。砌竹琤泓将雨至，瓶梅清冷著花难。醉来数问今何夕，不道乡愁逼岁阑。
冬夜过退庵兄春雨堂中饮·其二
作者：彭孙遹
朝代：清
体裁：七言律诗

清樽官阁有前期，选胜追欢属此时。千里关河鸿雁侣，百年风雨脊令诗。锦茵垂手呈能巧，红袖分枰布算奇。康乐西堂应不减，往还幽兴亦相宜。
冬夜院中斋宿即事成咏
作者：彭孙遹
朝代：清
体裁：七言律诗

槐厅寂寂致斋辰，并榻萧然散帙频。铅椠生涯清似水，纸绸气味煖如春。残星在户初分夜，寒月当窗欲就人。一梦青云三十载，蓬山踪迹恍前尘。
冬夜集字
作者：彭孙遹
朝代：清
体裁：五言律诗

长隐东山日，开尊北海时。无人堪共醉，有客坐敲棋。地迥江流断，天高月落迟。空林霜露下，乌鹊在南枝。
冬日寄怀退兄·其一
作者：彭孙遹
朝代：清
体裁：七言绝句

汝南名士尽贤豪，声价平舆本自高。月旦评来今更好，使君原是旧铨曹。
冬日寄怀退兄·其七
作者：彭孙遹
朝代：清
体裁：七言绝句

缄情也欲折琼枝，惆怅南鸿去较迟。料我题纨相寄日，是君把盏见怀时。
冬日寄怀退兄·其三
作者：彭孙遹
朝代：清
体裁：七言绝句

小草何心转自哀，灌园终老楚江隈。曾闻固始鹅儿美，留待于陵仲子来。
冬日寄怀退兄·其九
作者：彭孙遹
朝代：清
体裁：七言绝句

阿兄薄宦俸钱贫，小弟长饥索米频。千里开缄俱绝倒，一家那有两般人。
冬日寄怀退兄·其二
作者：彭孙遹
朝代：清
体裁：七言绝句

我歌昔日吴趋曲，君话当时蜀道难。忆得蝉联清夜话，两心尔我不相谩。
冬日寄怀退兄·其五
作者：彭孙遹
朝代：清
体裁：七言绝句

嘹呖残鸿十月天，旧游踪迹尚依然。斜街宅里销魂别，零雨飘风又一年。
冬日寄怀退兄·其八
作者：彭孙遹
朝代：清
体裁：七言绝句

汝南观察太疏颠，隐几焚香卧阁前。终日斋厨清似水，无心屑受一文钱。
冬日寄怀退兄·其六
作者：彭孙遹
朝代：清
体裁：七言绝句

烽火西川迥未销，秋风羁宦鬓萧萧。不知放仗门扃后，谁与衙斋话寂寥。
冬日寄怀退兄·其十
作者：彭孙遹
朝代：清
体裁：七言绝句

纷纷博学与鸿词，班马文章李杜诗。纵使阿婆涂抹遍，也非三五少年时。
冬日寄怀退兄·其十一
作者：彭孙遹
朝代：清
体裁：七言绝句

寒月疏帘梦未成，重思往事最分明。去年此日西窗下，桦烛光中叶子声。
冬日寄怀退兄·其十二
作者：彭孙遹
朝代：清
体裁：七言绝句

闭门种菜是英雄，拙宦何当老圃同。解道四时身已备，晚菘早韭满胸中。
冬日寄怀退兄·其四
作者：彭孙遹
朝代：清
体裁：七言绝句

重到长安悄自悲，故人不见怅何之。薄寒浅醉禁秋夜，记得西窗听雨时。
冬晚
作者：彭孙遹
朝代：清
体裁：五言律诗

徙倚高舂下，天低暮景沈。残鸦过远水，黄叶满空林。远志蹉跎久，衰年感慨深。心知来日短，那不惜分阴。
决明花·其一
作者：彭孙遹
朝代：清
体裁：七言律诗

行园曾此摘烟萝，药草秋来种别多。色艳黄金偏烂漫，枝零白露渐滂沱。灵苗乍可充山蓛，嘉实应能起目疴。一掬西河万行泪，强扶病眼奈花何。
决明花·其二
作者：彭孙遹
朝代：清
体裁：七言律诗

华阳仙种竞含芳，别有灵苗字芵光。几叶金风飘素籁，一丛清露湿缃房。春缸独占浓香美，秋实徐搴药味长。徙倚临风更三嗅，从今不赋眼明囊。
凌霄花
作者：彭孙遹
朝代：清
体裁：七言律诗

苕华曾托诗人兴，蔓草终牵荡子心。点染风光情不厌，萦缠木石意何深。飘飘自负凌云气，蔼蔼能铺匝地阴。樵斧山中行见及，可能直上到千寻。
减字木兰花·重过鸳水客楼
作者：彭孙遹
朝代：清

鸳鸯湖畔。曾醉娇歌听翠管。湖雨湖烟。不见于今又几年。重来帆影。兰叶蘋花秋色净。题句空留。行里尘生水面楼。
凤仙花
作者：彭孙遹
朝代：清
体裁：七言律诗

初似苔钱缀碧丛，旋开花蕊扇炎风。夤缘蹊径蕃滋易，轻薄铅华点染工。莫恨离披秋雨后，颇宜采摘晚凉中。小窗儿女娇怜甚，手爪争誇一捻红。
凤凰台上忆吹箫·和漱玉词同阮亭作
作者：彭孙遹
朝代：清

宝鸭抛烟，寒螀泣露，兰桡催发湖头。正银河清浅，残月如钩。多少情悰欲说，知无奈、则索行休。纱窗静，几株疏柳，一片清秋。堪忧。个人何处，那衣香手粉，髣髴还留。忆旧年此夜，花压层楼。静对金波似水，桃笙上、隐隐回眸。伤心处，依然花月，添却离愁。
凤凰台上忆吹箫·闰七夕咏牛女
作者：彭孙遹
朝代：清

晓露招凉，秋梧益叶，双星低映清宵。想天潢再驾，绮节重邀。翠鹊仙翎未满，又河边、催唤填桥。迎车罢，虹川波委，月幕香飘。迢迢。灵辰相望，早一年两度，邂逅云霄。笑孤明宝婺，独处珠匏。休问故人机素，怕龙梭、一月长抛。愿从此，金章玉蔀，只闰今朝。
凤毛
作者：彭孙遹
朝代：清
体裁：七言律诗

画栏纤影漾回文，朱鸟窗前恍见君。翠羽垂帘双艳发，红螺点黛一行分。绛房夜染鹃枝月，丹穴秋粘鹤顶云。花下幽扃坐愁寂，不辞恼杀卫将军。
出峡后次始兴江上寄陈元孝
作者：彭孙遹
朝代：清
体裁：七言律诗

景物凄凉感昔游，孤吟况复轸离忧。南梁山院春长在，西汉楼船水自流。沙石尚含陵谷态，云烟不断古今愁。始兴江上千株树，岁岁花开送客舟。
出都留别方庵升存岩雍来涵谷诸子
作者：彭孙遹
朝代：清
体裁：五言律诗

骊驹分手处，雨雪蓟门行。易得思乡泪，难为去国情。寒云千里合，秋晓万山平。惆怅城南路，阳关第一声。
初从岭外归家兄仲谋有喜骏孙归自岭南之作次韵十首·其一
作者：彭孙遹
朝代：清
体裁：七言律诗

故林芳草想夫君，遁迹长同鹿豕群。采药空山偕绮季，逃禅小果谢声闻。独醒不厌杯中物，相忆时停岭外云。今日重逢还一慰，海榴花发夏初分。
初从岭外归家兄仲谋有喜骏孙归自岭南之作次韵十首·其七
作者：彭孙遹
朝代：清
体裁：七言律诗

城外边声咽暮笳，西风飒飒暗飞沙。中流结蜃云为屋，片席惊凫浪作花。远水双星分使楫，寒涛八月断浮槎。伤心京观何年筑，谪戍东南早及瓜。
初从岭外归家兄仲谋有喜骏孙归自岭南之作次韵十首·其三
作者：彭孙遹
朝代：清
体裁：七言律诗

浪说三山近十洲，担簦千里漫成游。旅颜不醉蛮乡酒，征棹频移蜑子舟。有幸长鲸初授首，无情沧海尚横流。敝车即次伤淹滞，飞矢危城几汰辀。
初从岭外归家兄仲谋有喜骏孙归自岭南之作次韵十首·其九
作者：彭孙遹
朝代：清
体裁：七言律诗

琴樽聊此共晨昏，昼掩荆扉鸟雀喧。覆雨交情宜广绝，奕棋世事莫深论。西风短笛山阳里，秋草寒烟上蔡门。何似埋名躬抱耒，一锄春雨杏花村。
初从岭外归家兄仲谋有喜骏孙归自岭南之作次韵十首·其二
作者：彭孙遹
朝代：清
体裁：七言律诗

去住三年总未知，开颜重此话离思。床前夜雨悲同叔，塘上春芳感客儿。亲旧几人犹健在，存亡一讯转成疑。南窗梧竹凄如晦，洒泪看题见忆诗。
初从岭外归家兄仲谋有喜骏孙归自岭南之作次韵十首·其五
作者：彭孙遹
朝代：清
体裁：七言律诗

梦绕山中桂树堂，行人何事久炎荒。薄游三见花成雪，长物惟馀簟似霜。海贾归时天若亩，椰浆熟后醉为乡。侵寻江岭无消息，松菊凋残柳半黄。
初从岭外归家兄仲谋有喜骏孙归自岭南之作次韵十首·其八
作者：彭孙遹
朝代：清
体裁：七言律诗

海曲诸田正有人，十年烽火剧黄巾。受降别有王侯赏，并育深知覆载仁。客尽非龙谩沈尹，地多真虎慑裴旻。逐臣万里情无赖，踯躅江潭梦玉宸。
初从岭外归家兄仲谋有喜骏孙归自岭南之作次韵十首·其六
作者：彭孙遹
朝代：清
体裁：七言律诗

太史空登辨物台，二东杼柚正堪哀。西成已见书螟螣，冬实何须诧李梅。乍喜丝纶传六郡，微闻灾沴谴三台。关心桑梓多私计，恩泽何时日下来。
初从岭外归家兄仲谋有喜骏孙归自岭南之作次韵十首·其十
作者：彭孙遹
朝代：清
体裁：七言律诗

羁人心事近如何，峡树川云寄慨多。行辙似曾穷地轴，客槎疑是溯天河。江妃感梦乘烟至，水府朝真曳佩过。欲叩璇宫徵异迹，翠旗光里击灵鼍。
初从岭外归家兄仲谋有喜骏孙归自岭南之作次韵十首·其四
作者：彭孙遹
朝代：清
体裁：七言律诗

柳絮梅英感物华，萦愁触绪浩无涯。空林绿遍文无草，寒雨吹残夜合花。云叶暗沈经岁札，烟萝深锁故人家。连波归计蹉跎久，憔悴风情薄似纱。
初入粤食蚝几至委顿柬林秀才
作者：彭孙遹
朝代：清
体裁：七言绝句

偃鼠何须设大烹，巨蚝几欲困吾生。应缘误读钟岏议，遮莫空耽尔雅名。
初入里门有述·其一
作者：彭孙遹
朝代：清
体裁：五言绝句

夏云萦灌木，零雨歇鸣蛙。忆作天涯客，寒梅未著花。
初入里门有述·其三
作者：彭孙遹
朝代：清
体裁：五言绝句

候门娇女小，学步未全工。不见解相忆，见时生脸红。
初入里门有述·其二
作者：彭孙遹
朝代：清
体裁：五言绝句

近得闺中信，春檠照梦熊。酕醄心欲醉，汤饼宴初终。
初入里门有述·其四
作者：彭孙遹
朝代：清
体裁：五言绝句

风尘嗟落魄，不忍说长安。有客深相讯，惟言行路难。
初冬篇
作者：彭孙遹
朝代：清
体裁：古风

初冬届严律，玉衡指北维。切切霜气肃，暧暧白日低。朔风无停号，万窍多悲噫。坐见庭际树，黄落成枯枝。伊昔妍华节，四顾扬芳蕤。盛衰本殊绝，相去曾几时。盛亦勿自恃，衰亦勿自悲。物理有消息，天地岂我私。所恨无贞心，靃靡不自持。矫然松柏性，岁寒终不移。
初冬见廨中红梅盛开有忆
作者：彭孙遹
朝代：清
体裁：七言绝句

绛雪纷飞已满枝，折来空自搅乡思。只今岭外花开日，正是江南叶落时。
初夏
作者：彭孙遹
朝代：清
体裁：五言律诗

孤舟人卧起，初夏气犹清。已近馀千渡，犹多远道情。捲帘看落絮，欹枕听残莺。别意如春雨，空江顷刻盈。
初夏同真定梁相国游丰台观芍药率尔有作·其一
作者：彭孙遹
朝代：清
体裁：七言律诗

四月郊原卉物新，麦黄雨细浥芳尘。调元正际升平日，选胜方当浣沐辰。花蕾半开偏妩媚，莺簧初熟倍轻匀。省中别有翻阶药，披拂东风万斛春。
初夏同真定梁相国游丰台观芍药率尔有作·其二
作者：彭孙遹
朝代：清
体裁：七言律诗

翠樾清泉一径分，到来已自隔尘氛。谢公山墅饶春色，荀令香炉贮夕熏。风际槐阴深峭茜，雨馀花气湿氤氲。兴酣未觉归途晚，沙路依微见落曛。
初夏江行
作者：彭孙遹
朝代：清
体裁：五言律诗

江郭人孤往，墟烟水一涯。新暄生夏雾，初霁失朝霞。弱燕捎花浅，回波点絮斜。扁舟曾不系，乘兴下汀沙。
初夏游东禅寺
作者：彭孙遹
朝代：清
体裁：古风

夏日媚新霁，山水多清音。閒云偶然出，步至东禅林。寂历钟梵响，萧疏水树阴。流泉下石涧，戛然如鸣琴。草花一一开，上有间关禽。老僧不相识，宛若夙相寻。真赏方在兹，高怀匪自今。坐对默无语，各有物外心。胜因了可悟，妙义良所钦。
初夏言怀·其一
作者：彭孙遹
朝代：清
体裁：七言律诗

名字曾经点蕊宫，十年踪迹任飘蓬。平台授简初无意，北郭吹竽总未工。归思祗怜芳草碧，宦情虚掷软尘红。樱桃开后酴醾落，一枕江南晓梦中。
初夏言怀·其三
作者：彭孙遹
朝代：清
体裁：七言律诗

初夏山堂夕景清，竹梢藤蔓翠萦盈。酒醒孤馆灯初灺，雨歇空阶月转明。好梦如尘吹易散，閒情似草刬还生。无端归计蹉跎甚，辛苦机中锦字成。
初夏言怀·其二
作者：彭孙遹
朝代：清
体裁：七言律诗

一叶渔舟二顷田，生涯合在水云边。马肝不食宁知味，猿臂难封莫问天。大漠云寒阳鸟逝，上林春暖早莺迁。沙鸥只是闲情性，长占溪沙自在眠。
初夏言怀·其四
作者：彭孙遹
朝代：清
体裁：七言律诗

羁愁兀兀类沈冥，坐对西山眼暂青。朝露几看栖弱草，夕阳频见下疏棂。名同郑璞空相赏，病有吴吟讵可听。飞絮残莺惆怅绝，故人南去又扬舲。
初度日
作者：彭孙遹
朝代：清
体裁：七言律诗

宿火寒篝晓更然，偶乘休沐得高眠。老来光景桐枝露，少日心情蕙草烟。葭管初回长至节，芸窗最喜晏温天。吟成自笑沾沾态，一字差堪扺一年。
初度日
作者：彭孙遹
朝代：清
体裁：七言律诗

摇落风前劝浊醪，不堪双鬓日萧骚。巳知壮齿输荀羡，犹愧微名比伏滔。寒律几时回玉琯，穷途真自恋绨袍。云天咫尺空搔首，阊阖崔巍禁路高。